Энергетика соҳасида янги қонун, бозор модели ва электр тармоқлари тўғрисидаги кодекс ишлаб чиқилмоқда - Халқ сўзи\n17:45 05 Февраль 2020 Иқтисодиёт\nЎзбекистонда “Электр энергетикаси тўғрисида”ги қонуннинг янги таҳрири устида иш олиб борилмоқда. Бу эса, мамлакатда Энергетика вазирлиги томонидан халқаро тажрибанинг энг яхши жиҳатларини жалб этган ҳолда амалга оширилаётган ислоҳотларидан биридир.\nВазирлик матбуот хизмати хабарига кўра, янги қонун лойиҳасини ишлаб чиқиш борасидаги ишлар Европа тикланиш ва тараққиёт банки билан ҳамкорликда амалга ошириляпти. Бу ишга Буюк Британия, Грузия, Австрия, Болгария ва Италия мамлакатларидан экспертлар, шунингдек, қонун ижодкорлиги борасида катта тажрибага эга бўлган юқори малакали мутахассислар жалб этилган.\nЯнги қонун 2020 йил май ойининг охирида Ўзбекистон Республикаси Вазирлар Маҳкамасига кўриб чиқиш учун тақдим этилиши кутилаётир.\nШунингдек, Энергетика вазирлиги Осиё Тараққиёт банки ва Жаҳон банки билан биргаликда 2023 йилда жорий этилиши кутилаётган рақобатдош электр энергияси бозори моделини ишлаб чиқиш бўйича иш олиб боряпти. Осиё Тараққиёт банки ва Жаҳон банки таркибида электр энергетикаси соҳасини ислоҳ қилиш бўйича кўп йиллик назарий ва амалий тажрибага эга бўлган халқаро экспертлар — Грузия, АҚШ ва Туркия давлатларининг маслаҳатчилари иштирок этади.


Ташвиқот қандай бўлиши керак? | Jomboy.uz\nТашвиқот қандай бўлиши керак?\nMon, 02/12/2019 - 09:25\nЯқинда Марказий сайлов комиссияси томонидан депутатликка номзодларнинг сайловолди ташвиқотини олиб бориш тартиби тўғрисида низом тасдиқланди. Унда оммавий ахборот воситалари, босма, кўргазмали, аудиовизуал ва бошқа материаллар орқали сайловолди ташвиқотини ўтказиш, учрашувлар ташкил этиш тартиби белгиланган.\nҚайд этиш жоизки, сайловолди ташвиқоти номзодларни рўйхатга олиш учун белгиланган охирги куннинг эртасидан бошланади. Овоз бериш бошланишидан бир кун олдин тўхтатилади. Бунда номзодлар тенг ҳуқуқларга эга бўлиб, уларнинг номидан ишончли вакиллар тайинланиши мумкин.\nТашвиқот материалида номзоднинг кейинги фаолият дастури, сиёсий партиянинг мақсади ва сайловолди платформаси акс этиши мақсадга мувофиқ. Давлат суверенитети, яхлитлиги ва хавфсизлигига қарши қаратилган, халқнинг саломатлиги ҳамда маънавиятига таҳдид солувчи, уруш, миллий нафрат, ирқий ва диний адоват мазмунидаги ташвиқот ўтказиш тақиқланади.\nНомзод конституциявий тузумни зўрлик билан ўзгартириш, фуқароларнинг конституциявий ҳуқуқлари ҳамда эркинликларини чеклашга даъват қилмаслиги керак. Сиёсий партиянинг дастури ёки сайловолди платформаси тўғрисидаги ахборот депутатликка номзодларни ёқлаб овоз беришга даъват этган ҳолда ўтказилади.\nЗафар САФАРОВ, туман ҳокимлиги бош юрисконсульти.


ССВ: Оммавий сайёр қабулда 161 фуқаронинг мурожаати ҳал этилди\nТошкент шаҳар врачлар малакасини ошириш институтида аҳолининг тиббиётга оид мурожаатларини ўрганиш, муаммоларга жойида ечим топиш ва уларни ижобий ҳал қилишга қаратилган оммавий сайёр қабул бўлиб ўтди.\nУнда Ўзбекистон Республикаси президенти маслаҳатчиси Т. Худойберганов, Соғлиқни сақлаш вазирининг биринчи ўринбосари Б. Юсупалиев ҳамда Республика ихтисослаштирилган тиббиёт марказлари ва муассасалари, вилоят соғлиқни сақлаш бошқармалари, туман ва шаҳар тиббиёт бирлашмалари мутасаддилари иштирок этди.\n«Очиқ мулоқотда Қорақалпоғистон Республикаси, вилоятлар ва Тошкент шаҳрида даволанишга муҳтож, оғир турмуш шароитида яшаётган, кам таъминланган, имконияти чекланган, ижтимоий ёрдамга муҳтож фуқароларнинг мурожаатлари мутахассислар иштирокида тингланди.\nМулоқот доирасида муаммолар тўғридан-тўғри ечимга йўналтирилди. Яъни, жойлардаги сайёр қабуллар ва очиқ мулоқотларда аниқланган беморларнинг ҳар бири хасталигига қараб ихтисослаштирилган илмий-амалий тиббиёт марказлари ҳамда республика тиббиёт муассасаларига шу куннинг ўзида жойлаштирилиб, зарур жарроҳлик амалиётлари бажарилиши белгилаб олинди.\nУмуман олганда, оммавий сайёр қабулда жами 161 нафар фуқаронинг мурожаати ҳал этилди. Жумладан, 120 нафар фуқаро тиббиёт муассасаларига ётқизилган бўлса, қолган 41 нафарига эса режали равишда диагностика ва даволаниши учун имтиёзли йўлланмалар берилди.\nУнда таъкидланганидек, айни пайтга қадар юртимизнинг олис ҳудудларига бориб, аҳолининг соғлиғи билан боғлиқ муаммолари аниқланмоқда. Бу борадаги хайрли саъй-ҳаракатлар келгусида ҳам изчил давом эттирилади», дейилади Соғлиқни сақлаш вазирлиги жамоатчилик билан алоқалар бўлими хабарида.\n18:58 / 04.04.2020\nКоронавирус ташхиси қўйилган беморларнинг эпидемиологик маршрути билан танишиш имконияти тақдим этилди\n17:03 / 01.04.2020


Мақолалар | Имом Ал-Бухорий мажмуаси\nБОЛАЛИК Имом Бухорийнинг болалик йиллари асосан илм талабида ўтди, десак, муболаға қилмаган бўламиз. Хатиб ўз санади ила қилган ривоятда Абу Жаъфар Муҳаммад ибн Абу Хотим Варроқ қуйидагиларни айтади: “Мен Абу Абдуллоҳ Муҳаммад ибн Исмоил Бухорийга: “Ҳадис талаб қилишни бошлашинг қандай бўлган?” дедим. “Куттоб-бошланғич таълимдалигимдаёқ ҳадис ёд олишга илҳомлантирилдим”, деди. “Ўшанда ёшинг нечада эди?” дедим. “Ўн ёш ёки ундан озроқ. Ўн ёшдан ўтганимдан кейин куттобдан чиқиб, Дохилий ва бошқалардан дарс олдим. У бир куни одамларга дарс бериб туриб, “Суфён Абу Зубайрдан, у Иброҳимдан”, деди. Мен унга: “эй Абу Фулон! Абу Зубайр Иброҳимдан ривоят қилмаган”, дедим. У мени жеркиб ташлади. Мен унга: “Агар ҳузурингда бўлса, асл нусхага қара”, дедим. У ичкарига кириб, қаради. Сўнгра қайтиб чиқиб, менга: “Ҳой бола! Қандай эди?!” деди. “У Зубайр ибн Адийдан, у эса Иброҳимдан”, дедим. У мендан қаламни олиб, ёзганини тўғрилаб олди ва: “Рост айтасан!” деди”. Баъзи асҳоблари ундан “Ўша Доҳилийга эътироз билдирган пайтингда ёшинг нечада эди?” деб сўрашди. “Ўн бирда эдим. Ўн олти ёшга етганимда ибн Муборак ва Вакийънинг китобларини ёд олдим ва уларнинг каломларин билдим. Кейин эса акам Аҳмад ва онам билан бирга Маккага бордим. Ҳаж қилиб бўлганимиздан кейин акам Аҳмад онамни олиб, ортга қайтди. Мен ҳадис ўрганиш учун қолдим”. Манба: “Одоблар хазинаси” китоби.\nИмом Бухорийнинг тўлиқ исмлари – Абу Абдуллоҳ Мухаммад ибн Абул Ҳасан Исмоил ибн Иброхим ибн Муғийра ибн Аҳнаф Бардизбаҳ (Айрим манбаларда Баздизбаҳ ёки Яздабиҳ ҳам дейилган) Жўъфий Бухорийдир. Баздизбаҳ мажусий бўлган. Аммо Муғийра ибн Ахмад Бардизбаҳ ўз вақтида Бухоронинг волийси бўлган ва Яман Жўъфийнинг қўлида мусулмон бўлган. Ўша пайтларида бировнинг Исломга киришига сабабчи бўлган одамга нисбат берилиши одат бўлган. Шунга биноан, имом Бухорийнинг оиласига Жўъфий нисбати берилиб қолган. Бошқача қилиб айтганда, улар Жўъфий сабабидан мусулмон бўлишган. Имом Бухорийнинг оталари Исмоил ибн Иброхимнинг куняси Абул Ҳасан бўлиб, у парҳезкор уламолардан эди. У ҳақида имом Бухорийнинг ўзлари “Ат-тарих ал-кабир” китобида: “У Ҳаммод ибн Зайдни кўрган ва Ибн Муборак билан икки қўллаб кўришган эди”, деб ёзганлар. У Молик ибн Анасдан дарс олган, Солиҳ ибн Муборак, Абу Муовия ва бошқалардан ривоят қилган шахсдир. Исмоил ибн Иброхим Ахмад ибн Ҳафс, Яхё ибн Жаъфар Пойкандий ва бошқаларга устоз бўлган. Унинг шогирди Ахмад ибн Ҳафс: “Ўлими олдидан ҳузурига кирсам, “Ҳамма молимнинг ичида бирон дирҳам шубҳалиси борлигини билмайман”, деди. Ўша пайт ўзимга-ўзим арзимас бўлиб кўриндим”, деб ривоят қилади. Имом Бухорий илмли, аҳли фазл ва солиҳ оилада хижрий 194 йилнинг шаввол ойидан ўн уч кеча ўтганда, жума намозидан кейин Бухоро шаҳрида дунёга келдилар. У киши кичиклик пайтларида оталари вафот этиб, етим қолдилар ва акалари Аҳмад билан оналари тарбиясида ўсдилар. Манба: “Одоблар хазинаси” китоби.\nИмом Бухорий мажмуаси 18 ёшда Ўзбекистон Республикаси истиқлолга эришгач, шонли ўтмишимиз, шавкатли тарихимиз қайта бўй кўтарди. Улуғ бобокалонларимиз қолдириб кетган бой меросимиз тикланиб, уларнинг қабрлари, қадамжолари обод этилди. Қаерга бормайлик, обод масканлар, виқорли масжиду-мадрасалар, салобатли гумбазу-минораларни кўриб, қанчалик буюк аждодларнинг авлоди эканимизни ҳамиша ёдимизда тутамиз. Юртимизда олиб борилган ислоҳотлар орасида ҳадис илмининг султони, муҳаддислар имоми Абу Абдуллоҳ Муҳаммад ибн Исмоил ал-Бухорий ҳазратларининг қабри жойлашган масканнинг обод этилиши амалга оширилган ишларнинг гултожиси бўлди, десак муболаға қилмаган бўламиз. Чунки бу масканда дунё мусулмонлари ҳамиша ардоқлаб келган, “Ал-Жоме ас-Саҳиҳ” ҳадислар тўплами Қуръони каримдан кейинги иккинчи манба дея эътироф этилган, ислом дини ривожига мисли кўрилмаган хизматлар қилган зотга нисбатан авлодларнинг ўта муносиб эътибори акс этиб турибди. Бундан роппа-роса 18 йил муқаддам 1998 йил 23 октябр жума куни Ўзбекистон Республикаси Биринчи Президенти Ислом Абдуғаниевич Каримов томонидан Имом Бухорий ёдгорлик мажмуи расман очилиш тадбири бўлиб ўтган эди. Ҳозирги кунда бу табаррук замин бутун Ислом оламидан, чет элдан келган сайёҳлар билан гавжумдир. Мустақиллигимиз шарофати туфайли, ўтиб кетган улуғ аждодларимиз, хусусан Муҳаммад ибн Исмоил Имом Бухорий руҳларини шод қилиш мақсадида Ўзбекистон Республикаси Вазирлар Махкамасининг 1997 йил 29-апрелдаги Муҳаммад ибн Исмоил Имом Бухорий таваллудининг ҳижрий тақвим бўйича 1225 йиллигини нишонлаш ва уни ўтказиш тўғрисидаги қарорига мувофиқ бу ёдгорлик мажмуи Ўзбекистон Республикаси Президенти Ислом Каримов раҳбарлигида яратилган лойиҳа асосида Самарқанд, Бухоро, Хива, Тошкент, Андижон, Наманган, Қўқон ва Шахрисабз халқ усталарининг олтин қўллари билан меъморчилик тарихида энг қисқа муддат, яъни 8 ой мобайнида барпо этилди. Мустақиллигимизнинг дастлабки йиллариданоқ ушбу масканнинг обод этилишига эътибор қаратилгани бежиз эмас, албатта. Негаки ўзлигимизни, қандай улуғ инсонларнинг авлоди эканимизни, қандай бой ва бетакрор маънавий мерос ворислари эканимизни англаш, миллий қадриятларимизни тиклаш йўлига киришар эканмиз, бу ишларнинг дебочасида Имом Бухорий ҳазратларининг маънавий меросини тиклаш вазифаси туриши табиий ҳолдир. Чунки бу зотнинг ислом динига қилган хазмати барча замон уламолари томонидан энг юксак дея эътироф этиб келинган. Биргина мисол тариқасида Қатарлик олим Доктор Муҳаммад Али Донавийнинг “Ал-Умма” журналидаги (1982 йил, август) “... Дарҳақиқат, Ислом уммати кўпгина фазилатлар, илм ва ҳидоят эвазига Бухорийдан қарздордир. Бу уммат зиммасига юклатилган вазифа шуки, улар ўз фарзандларига мактабларда, олийгоҳларда ва мажлисларда Бухорий ҳазратлари ўзи ким эканликларини ўргатмоқлари лозим”, деган эътирофини келтириб қўйиш кифоя. Буни биринчилардан бўлиб англаб етган марҳум Юртбошимиз мажмуа очилишида қилган нутқларида: “...Шулар қаторида озодлигимизнинг дастлабки йиллариданоқ биз Имом ал-Бухорий мақбарасини ул зотнинг шаън-шавкатига муносиб, ён-атрофи мунаввар гўшага, зиёратга келган мўмин-мусулмонларга руҳий-маънавий куч ато этадиган қадамжога айлантиришни ният қилган эдик”, деб айтиб ўтгандилар. Ҳозирда эса бу даргоҳ марҳум Юртбошимизнинг раҳнамолиги остида йиллар давомида олиб борилган бунёдкорликлар натижаси ўлароқ дунё мусулмонларини ўзига жалб этган, зиёратчиларга руҳий озуқа улашаётган муқаддас замин сифатида қалблардан жой олган. Зеро, ислоҳотларимиз асосчиси Ислом Каримов нутқлари давомида: “Аллоҳнинг инояти билан эзгу ниятимиз ижобат бўлган шу қутлуғ кунда мен бу муаззам ёдгорлик мажмуининг шунчаки зиёратгоҳ эмас, балки гўзал Ўзбекистонимизни бутун дунёга танитадиган, ёш авлодимизни эзгулик руҳида тарбиялайдиган, ҳар бир инсонни ҳаёт ва абадият ҳақида ўйлантирадиган азиз маскан бўлиб қолишига ишонаман”, дея таъкидлаган эдилар. Таъкидлаш лозимки, айниқса сўнги йилларда олиб борилган бунёдкорлик ишлари натижаси ўлароқ янгича кўриниш олган миллий меморчилик санъати билан йўғрилган кошинли айвонлар, маҳобатли мақбара, серфайз ҳовлию, салобатли масжид Ўзбекистонда олиб борилаётган диний соҳадаги юксак эътиборнинг намунасидир. Имом Бухорий жоме масжиди имом хатиби Зайниддин ЭШОНҚУЛОВ\nОтабек БОҚОНИЙ Бухорий бобом Гоҳида шод бўлиб, гоҳ чекиб алам, Гоҳида қийналиб, гоҳи муҳтарам, Хадислар саҳиҳин қилиб берди жам, Дунёнинг имоми Бухорий бобом... Ёлғону ғийбатдан сақлаб ўзини,, Қуръони ҳадисдан узмай кўзини, Тингларди доимо узтоз сўзини, Дунёнинг имоми Бухорий бобом. Гоҳи иссиқда, гоҳи сояда, Гоҳида от билан, гоҳи туяда, Ҳадислар тўплади гоҳи пиёда, Дунёнинг имоми Бухорий бобом. Саҳиҳ ал-Бухорий номланди китоб, Тартибга солдилар қилиб бобма-боб, Тасдиқдан ўтказиб тарқатди шитоб, Дунёнинг имоми Бухорий бобом. Сўзсиз бу китобни жаҳон тан олар, Қуръондан кейинги китоб саналар, Қадрини йўқотмас ўтса саналар, Дунёнинг имоми Бухорий бобом. Қабрини зиёрат этар кекса-ёш, Тиловат қилишар кўзларида ёш, Покиза руҳлари барчамизга бош, Дунёнинг имоми Бухорий бобом.\nСамДУ психология кафедраси доценти Мушарраф Салахутдинова АБУ АЛИ ИБН СИНО ИНСОН РУҲИЯТИ ҲАҚИДА Шарқнинг буюк мутафаккири, хизматлари абадиятга дахлдор улуғ олим Абу Али ибн Сино 980 йил Бухоро яқинидаги Афшона деган жойда дунёга келди. 985-995 йиллар Ибн Сино Бухородаги улуғ олимлар Маҳмуд Масон, Исмоил аз-Зоҳидий, Абу Абдуллоҳ Зоҳидий, Абу Абдуллоҳ Нотилий, Ал-Қумрий каби улуғ олимлардан таълим олди. 995-1005 йиллар давомида Абу Али ибн Сино Бухоронинг улуғ олим ва табибларидан бири бўлиб танилди. Бухоро амирининг оғир касалини даволашда иштирок этиб, унинг эвазига амир кутубхонасида мутолаа қилишга рухсат олди. Ўзининг дастлабки илмий асарларини яратди. Хоразмлик олим Абу Райҳон Бериуний (973-1048) билан ёзишмалар олиб борди. 1005 йил Ибн Сино Бухородан Хоразм пойтахти Гурганжга келиб бу ердаги олимлар даврасида хизмат қилади, асарлар ёзади. «Тиб қонунлари», «Аш-шифо» асарларининг дастлабки материалларини ҳам йиға бошлади. 1012-1014 йиллар Абу Али ибн Сино Ғазна подшоҳи Султон Ғазнавий таъқибидан қочиб Хоразмдан чиқиб кетади. 1014 йил Абу Али ибн Сино Рай шаҳрига келади. Бу ерда табиблик билан шуғулланади ва илмий ишларини давом эттиради. 1016 йил Султон Маҳмуд Ғазнавийнинг таъқибидан қочиб Абу Али ибн Сино Райдан Казвин орқали Ҳамадонга ўтади. Бу ерда Амир Шамсуддавланинг вазири бўлиб хизмат қилади. Сўнг ҳарбийларнинг иғвоси билан Фаражон қалъасида ҳибс этилади. Бу ерда Абу Али ибн Сино «Ал ҳидоя» («Бағишлов»), «Ҳай ва Якзон» («Уйғоқнинг ўғли Тирик»), қуланж касали тўғрисидаги «Китоб ул-куланж» асарларини ёзди. «Юрак дорилари» китобини ҳам шу йилларда ёза бошлади. 1025 йил Абу Али ибн Сино Ҳамадондан Исфаҳонга ўтди. Бу ерда умрининг охиригача яшади. «Тиб қонунлари», «Аш-шифо» каби шоҳ асарларини тугаллади. «Китоб ул-Алойи» асарини ёзди. 1037 йилда Абу Али ибн Сино Исфаҳон амири Алоуддавла билан Ҳамадон сафарида бирга бўлди. Шу сафар давомида эски касали қўзғаб қолди ва вафот этди. Абу Али ибн Синони Ҳамадон шаҳрида дафн этишди. Абу Али ибн Сино табиблик ва илмий фаолияти давомида инсон руҳиятига доир кўп хулосаларни кашф этди. Психология фанидан маълумки, инсоннинг психологик ҳолатлари кўпроқ унинг физиологик ҳолатларига боғлиқ бўлади. Бу борада Ибн Синонинг фикри шундай: соғ ва носоғ одамда бир хил кўриниш содир бўлмайди. Аввал носоғ одамни соғломликка эриштирмоқ, шундан кейин ундан соғ одам қиладиган ишни кутмоқ керак. Шахс фазилатлари ҳақида сўрашганда Ибн Сино айтади: Ҳар бир хайр ва яхшилик асосида тортинмоқ, жасорат, ҳикмат ва адолат ётади. Инсон шуларга одат қилган, уларнинг аксидан сақланган ҳолда камолот касб этади. Инсоннинг феъли олдиндан белгиланган қисмат туфайли пайдо бўладими? Яъни характер генетик омилга ёки тақдирга боғлиқми? – деган саволга олим: Қисматни белгиловчи Оллоҳнинг иродаси ҳамма нарсага бош. Унинг иродасидан ташқари ҳеч нарса мавжуд бўлмайди. Аммо ҳар бир мавжуд нарсага оид кўп сифатлар борки, бу сифатларни инсон – ҳар бир вужуд муҳит, тарбия ва турли таъсирлар орқали касб этади, - дейди. Агар бу касб этилган сифатлар салбий бўлсалар, улардан қутулиш йўли қандай? Салбий сифатлардан қутулиш учун, агар улар тасодифий таъсир туфайли пайдо бўлган бўлсалар, киши ўз иродасини сафарбар этмоғи лозим. Кўп нарса инсоннинг ўзига боғлиқ. Агар бу сифатлар одатга айланиб қолса, кишининг табиатига мослашиб қолади. Демак, яхши сифатларга одатланган одам яхшилик касб этади: ёмон сифатларга одатланган эса ёмонликка ўрганиб қолади. Яхшилик ва саховат ошиқчалик ва етишмовчиликнинг ўртасидир. Ибн Сино тингловчининг қарашларидан унинг тушуна олмаётганини сезади. Чунки суҳбат фалсафий тус ола бошласа, у мавҳумлашиб боради. Масалан, - дейди Ибн Сино, - агар беморда иссиқлик ортиб кетган бўлса, уни совуқликдан иборат озуқа ва дори билан камайтирамиз. Агар совуқлик ортиб кетган бўлса, уни иссиқлик ёрдамида пасайтириш керак бўлади. Худди шунинг сингари ўзимизда етишмовчилик сезсак, эзгу сифатларни оширмоқ ҳисобига ўша етишмовчиликни камайтирмоғимиз зарур. Барча сифатлар ичида энг асосийлари қайсилар? Адолат, дейди Ибн Сино. Адолат ҳиммат ва саховатнинг негизидир. Адолат барча руҳий кучларга алоқадор. Ушбу фикрларни Ибн Синонинг шогирди Жузжоний тартиб билан қоғозга туширади ва натижада Ибн Синонинг «Одоб ҳақида» деган рисоласи пайдо бўлади. Бу рисолада эзгулик, унинг жузъий томонлари: карам, ҳикмат, сабр, хайр, сир сақлаш, тоқат, сўзамоллик, зийраклик, қатъият, жасорат, самимият, вафо, шафқат, номус, тиришқоқлик, камтарлик каби шахсга хос сифатлар таъриф ва талқин қилинган. Бу сифатларга зид бўлган тушунчаларга ҳам изоҳлар берилган. Ибн Синонинг руҳнинг номоддийлиги ҳақида қизиқ бир фикри бор: «Руҳ нуроний моддадир. Кирувчи руҳ нур дейилади. Кўз нурни кўрса нафс севинади, қоронғуликда у сиқилади. Чунки ёруғлик нафсни ташувчи (маркаб)га ўхшаш бўлиб, қоронғилик унинг зиддидир. Хурсандлик, ғам, хавф, ғазаб юракда бўлган руҳнинг махсус таъсирланишидан пайдо бўлган. Хурсандлик бир турли лаззатдир, дейди олим. Лаззатда истеъдод лаззатланувчининг миқдор ва кайфиятида энг яхши ҳолда бўлишини тақозо қилади. Модданинг миқдорда ортиқлиги қувватнинг шиддатда ортиқлигини келтириб чиқаради. Бунинг зидди эса аламга бўлган истеъдодни билдиради. Бирор нарсага ҳозир турганда энг кичик туртки ҳам етарли. Масалан, олтингугурт салгина олов билан ёниб кетади. Ўтин эса унга қараганда икки баравар ортиқ бўлсада, дарров ёна олмайди. Шунга ўхшаш шодланиш қобилиятига эга бўлган руҳ сал нарсага севинади. Хурсандликнинг кетма-кет келиши хурсандликка тайёрлайди. Ғамнинг кетма-кет келиши ғамгинликка мослайди. Қувноқ кишига сабабларнинг энг кучлисигина таъсир қилади, шодлантирувчи сабабларнинг кучсизи ҳам таъсир қилаверади. Бунинг зидди эса ғамгинликка йўллайди. Олимнинг ушбу фикрлари умумий психология фанининг ҳиссиётлар, эмоциялар, аффектлар каби мавзулари учун ўрганилиши муҳимдир. Олимнинг психофизиологияга доир фикрлари: Кўп миқдорли, соф, қуюқ ва суюқлиги муътадил бўлган қон руҳни шодлантиришга ҳозирлайди. Чунки ундан ана шундай сифатли руҳ туғилади. Агар қон суюқ, серсув бўлса қалбни заиф қилади ва қўрқоқликка ҳозирлайди. Чунки бундай қоннинг ҳаракати қийин ва оғир. Ғализ, қуйқали ва юқори ҳарорати бўлган қон руҳни ғам ва ғазабга чорлайди. Ғам қуйқа ва хира руҳдан, ғазаб руҳ ҳароратидан бўлган алангаланишдан келиб чиқади. Ибн Синонинг шоҳ асари «Аш-шифо»да зоопсихологияга доир «Ал-ҳайвон» бўлими бор. Ибн Сино асарларида нафс деган тушунча рефлекслар ва баъзи ўринларда инстинкт тушунчасини англатади. «Аш-шифо»даги «физика» бўлимининг олтинчи боби – «Китоби нафс»дир. Олимнинг сезгилар борасидаги хулосалари ҳозирги экстерорецепторлар тушунчасига мос, интерорецепторлардан бироз фарқ қилади: ташқаридан қабул қилинувчи қуйидаги сезгилардир: кўрув, эшитув, ҳидлов, таъм, сезув. Ичкаридан қабул қилинувчилар: хаёл, фикрлов, фараз, сақлов ва хотира. Олимнинг ижтимоий фикрлари. Инсон фақат жамият ичида яшай олади. Агар бир одам ёлғиз ўзи бўлганда у аллақачон йўқ бўлиб кетган бўлар эди. Инсоннинг яшамоғи учун зарур кишилар бир-бирларига тайёрлаб берадилар. Уларнинг ўзаро муомалалари учун энг қулай восита – овоз. Ибн Синонинг психологик қарашларини акс эттирган яна бир асар «Китоб ул-Алоий» ёки «Донишнома» («Билимлар китоби») дир. Ундаги «Мантиқ» бўлимида олимнинг ижтимоий-психологик фикрлари – жамият ва оилани бошқариш, ўз-ўзини бошқариш муаммолари ёритилган. «Физика» бўлими инсоннинг жони (нафси) унинг абадийлиги ва бу абадийликнинг ҳолати тўғрисидаги мулоҳазаларга бағишланган. «Тиб қонунлари» китобида гавдадаги энг иссиқ нарса руҳ дейилади. Руҳнинг пайдо бўлиш ўрни юракдир. Асарда инсон мижозини ташкил этувчи тўрт унсур – овоз, ҳаво, ер, сув ҳамда хилтлар ўрганилади. Олим инсоннинг ёш даврларини қуйидаги тўрт даврга бўлади: ўсиш ёши – ўсмирлик - туғилгандан 30 ёшгача давом этади. Ўсишдан тўхташ – ёшлик - 35-40 ёш; чўкиш ёши – 60 ёшгача; кучсизлик билан чўкиш ёши – умр охиригача боради. Бу кексаликдир. Ушбу бўлим бўйича асосий хулосалар қуйидагилардан иборат: 1. Абу Али ибн Сино қолдирган илмий мерос бизга психологияга доир яхлит асарлар ва бошқа мавзуларга доир асарлар таркибидаги психологияга доир маълумотларни тақдим этади. 2. Қўлга киритилган маълумотлар орасида шахс психологияси, ижтимоий психология, психофизиология, ёш психологияси, зоопсихология, тиббиёт психологияси, психика ва онг, характер ва темпераментга доир илмий муаммолар асосий ўрин тутади. 3. Абу Али ибн Синонинг руҳ ҳақидаги қарашлари олий нерв фаолияти мавзусини ўрганишда муҳимдир. Абу Али ибн Синонинг психологияга доир фикрларини тадқиқ этишни давом эттириш ва тиббиёт фанида бўлганидек, ундан психология фани ва амалиёти учун зарур маълумотларни топиш мақсадга мувофиқдир. АДАБИЁТЛАР: Абдураҳмонов Ф. Қадимги Шарқ мамлакатларида психологик фикрлар тараққиёти. - Тошкент: Ўқитувчи. 1995. – 78 б. Муҳиддинов М.Қ. Комил инсон – адабиёт идеали. – Тошкент. 2005. – 205 б. Хайруллаев М.М. Ўрта Осиёда илк уйғониш даври маданияти. – Тошкент: Фан. 1994. – 78 б. Қаюмов А. Абу Райҳон Беруний. Абу Али ибн Сино. – Тошкент: Ёш гвардия. 1987. – 238 б. Ғозиев Э. Тафаккур психологияси. – Тошкент. 2001. – 110 б.  Қаюмов А. Абу Райҳон Беруний. Абу Али ибн Сино. Т.: Ёш гвардия. 1987. 145-бет.\nДиний экстремизм оқим ва ташкилотлар фаолиятида аёллар ва ёшлар иштирокининг алоҳида хусусиятлари Ҳозирги кунда дунёдаги ижтимоий-мафкуравий муаммолардан энг хавфлиси диний-ғоявий, хусусан, экстремистик, миссионерлик ва прозелетизм муаммолари булиб, бу айни вақтда бизнинг мустақил Ўзбекистонимизга ҳам ўз таъсирини ўтказмоқда. Маълумки аждодларимиз эътиқод қилиб келаётган диний ва маънавий меросни асраб-авайлаш- мустаҳкам эътиқод ва иродалиликдан далолат беради. Бугунги кунда ҳаётимизда учраб тураётган турли оқим-ҳаракатларга кура айрим кишилар у диндан бу динга ва бошқасига ўтиб юриши аслида эътиқодсизлик эмас, балки эътиқодининг сустлиги, илмсизлик, ғоявий бўшлиқ хамда иродасизликдир. Бу ҳақда юртбошимиз И.А.Каримов “...oдам ўз мустақил фикрига, замонлар синовидан ўтган ҳаётий миллий қадриятларга, соғлом негизда шаклланган дунёқараш ва мустаҳкам иродага эга бўлмаса, хар турли маънавий таҳдидларга, уларнинг гоҳ ошкора, гоҳ пинҳона кўринишдаги таъсирига бардош бериши амримаҳол. Буни кундалик ҳаётда учраб турадиган кўплаб воқеалар мисолида яққол кузатиш мумкин ва уларнинг қандай оқибатларга олиб келишини узоқ тушунтириб ўтиришнинг ҳожати йўқ, деб ўйлайман” деб таъкидлаган эди. Ушбу ҳаракатларга жалб қилинаётганлар кўпроқ аёллар ва ёшларнинг иштирокида намоён бўлаётганлиги ачинарли ҳолдир. Чунки уларнинг кизиқиш хамда моддий ва маънавий эҳтиёжларини қондиришда диний оқим ва ташкилотлар ўз ғоялари билан жалб қилган ҳолда мақсадларини амалга ошириш осонроқдир. Ислом шиорларидан танлаб фойдаланадиган, диннинг асл моҳиятини бузиб талқин қиладиган экстремистик тузилмалар кенг халқ оммаси билан узвий мавжудлигини кўрсатиш, аслида эса жамиятда тартибсизлик ва парокандаликни юзага келтириш учун маблағ йиғиш, асосий таҳдид манбаи сифатида одамлар онгу шуурини эгаллаш, жамиятда беқарорлик келтириб чиқариш орқали ҳокимиятга эришиш мақсадини кўзлайдилар. Шуниси диққатга сазоворки, экстремистик руҳдаги тузилмаларнинг ҳеч бири бирон-бир шаклда ўзлари жар солаётган, ўзлари «интилаётган» жамият қурилиши моделини таклиф этолмайдилар. Диний экстремистик ҳаракатлар нима учун асосий эътиборни аёллар ва ёшларга қаратмоқдалар? Республикамизда эътиқод эркинлигини таъминлаш масаласида барча шароитлар яратиб берилган бир шароитда, маккор ва қўпорувчи кучлар, диний мутаассиб гуруҳлар ўз қабиҳ режаларини амалга ошириш йўлида халқ ичида бузғунчи ғояларни тарқатишга уринмоқдалар. Амалиёт шуни кўрсатмоқдаки, экстремистлар ўз мақсадлари учун асосан ёш йигит ва қизларни танлайдилар. Шу ерда аниқ рақамларга мурожаат қилайлик. Маълумотларга кўра, Ўзбекистон дунёдаги энг ёш давлатлардан бири бўлиб, ўртача ёш 24 ни ташкил этади. Шунингдек, 28 миллиондан ортиқ аҳолининг 60 фоизи (15,6 млн.) 28 ёшгача бўлган ўсмирлардан иборат. Шу ўринда ўсмирлар ташқи таъсирларга кўпроқ мойил бўлишини алоҳида қайд этиш лозим. Муайян ҳолларда ҳаётдаги орзу-мақсадларга мустақил эришиш ҳаракатларининг ҳамма вақт ҳам амалга ошавермаслиги оқибатида ёшларда инфантиллик (ўзини ночор, ёрдамга муҳтож ҳис қилиш)дек хусусият шаклланиши кузатилади. Бундай вазиятда уларда "олий мақсадларга интилаётган мен каби кишилар ёки жамоа мавжуд”, – деган тасаввур пайдо бўлишига замин яратилади. Шунда улар ўзларининг мақсад ва интилишларини тушунадиган кишиларни излай бошлайдилар. Айни пайтда, жиддий масъулиятдан озод бўлган ўсмирлар учун шахсий тажрибанинг етишмаслиги хосдир. У соддадиллик ва хаёлпарастлик билан ёнма-ён келади. Шу билан бирга, ёшлар наздида атрофда кузатилаётган адолатсизлик натижасида юзага келадиган зўриқишни йўқотишда фақат биргина йўл – «буюк ғоя»ни ўзида мужассамлаштирган етакчи билан ҳаммаслак бўлишни танлашга мойиллик юзага келади. Бу йўл ўсмирни диний мутаассиб оқимларнинг домига тортилишига олиб келиши мумкин. Яна аниқ далилларга қайтамиз. Манбаларда қайд этилишича, 2008 йил январь-сентябрь ойларида диний экстремистик ташкилотлар таркибида конституциявий тузумга қарши жиноят содир этган 150 кишининг 80 тасини (53%) 30 ёшгача бўлганлар ташкил этади. Эътироф этиш керакки, эътиқоди суст, дунёқараши шаклланмаган аксарият ёшлар ва аёлларимиз прозелетист-баптист ёки ноисломий оқим ва ҳаракатларнинг тузоғига илиниб қолмоқдалар. Биз шаҳримизда талаба ёшларининг прозелетизм муаммоси билан қай даражада хабардорлигини ва ушбу муаммони аниқлаш мақсадида СамДУ талабалари ўртасида оғзаки сўровлар ўтказдик. Сўровга 250та талаба жалб қилинди “Сиз христианлик динига ўтишга тарғиб қилувчи кишига дуч келганмисиз?” деган саволга ҳар бир гуруҳдан(25-30 кишилик) 2-3 та талаба “Ҳа, дуч келганман, лекин рози бўлмаганман” деган жавобни бердилар. Сўров натижалари прозелетистлар ёшлар ўртасида фаол тарғибот ишларини олиб бораётганлигини кўрсатадики, шу боис уларнинг келажакда мазкур секта таъсирига тушиб қолмаслигига кафолот бериб бўлмайди. Ушбу рақамлар ҳам диний экстремистик ҳаракатларнинг ёшларнинг руҳий хусусиятларини инобатга олиб, уларга ўзларининг ғараз мақсадларига эришиш йўлида алоҳида эътибор билан қараётганликларини кўрсатади. Экстремистик гуруҳларнинг асосий мақсадлари зўравонлик ва алдаш усуллари билан сиёсий ҳокимиятга эришиш бўлиб, бу йўлда гуруҳ етакчилари оддий аъзоларни бемалол қурбон қилиб юбормоқдалар. Мутаассиб ғоялар домига тушиб қолган шахслар оиласидан, жамиятдаги ўрнидан, ҳатто ҳаётидан ажрамоқдалар. Бундай шахсларни ҳар қандай топшириқни ҳеч иккиланишсиз бажариш даражасига олиб келиш учун эса синалган услублардан фойдаланмоқдалар. Жумладан, «оз-оздан» технологиясида фақат биргаликда намозга бориш, дам олиш кунларини бирга ўтказиш, фақат бир ҳафта кечқурунлари бирга диний адабиёт ўқиш, жамоанинг йиғинларида қатнашиш, фақат бир марта варақа тарқатиш каби кичик илтимослар орқали ёлланаётган шахсни жиддий ёнбосишга мажбур қилиш йўлидан борилади. Шунингдек, доимий «мия ювиш» воситасида жамоанинг ғояларини амалга ошириш ёлланаётган кишининг шахсий қийинчиликлари ва жамиятдаги муаммоларни ҳал этишнинг энг мақбул йўли, деган қараш тинмай уқтириб борилади. Сўнгра «гуруҳий таъсир этиш» услуби қўлланилади. Бунда жамоанинг барча аъзолари янги аъзони турли томондан ягона ғояга йўналтирилган фикрлар билан «кўмиб» ташлайди. Айни пайтда, ёлланаётган шахсга бетиним янгидан-янги маълумотлар бериш ва ўз фикрлари билан ёлғиз қолишига йўл қўймаслик орқали унда эътироз билдириш ёки баҳслашишга имкон қолдирмасликка ҳаракат қилинади ва бир пайтнинг ўзида унга нисбатан жамоа томонидан фақат ширин сўзлар гапирилиб, у ҳақда ғамхўрлик, аксарият ҳолларда моддий ёрдам ҳам кўрсатилади. Шуни ҳам таъкидлаш керакки, киши «ўзимни назорат қила оламан ва хоҳлаган вақтимда жамоадан четлаша оламан», – деган хаёлдан узоқ бўлиш лозим. Чунки кўпчилик мутаассиб оқимлар янги тарафдорларни ёллашда руҳий таъсирнинг юқоридаги каби усулларидан фаол фойдаланадилар ва ортга қайтишга деярли имкон қолдирмайдилар. Хулоса қилиб айтганда, аёллар ва ёшларнинг турли оқим ва ҳаракатлар домига тушиб қолишини олдини олиш уларда мафкуравий иммунитетни ва билим даражасини ошириш, улар бўш вақтини назорат қилиш муҳим аҳамият касб этади. Чунки айнан улар Ватанимиз келажаги, миллатимиз эртанги куни, тараққиётини белгилаб беради. Президентимиз Ислом Каримов таъкидлаганларидек: «ХХI асрда қайси давлат қудратли, қайси кучли бўлади? Бу саволга, аҳолиси интеллектуал нуқтаи назардан баркамол, ёшлари билимли, ор-номусли, ватанпарвар бўлиб, униб-ўсаётган давлат, деб жавоб қайтариш мумкин». Марҳабо Аллаярова, Сам.ДУ, доцент,  Каримов И.А.Юксак маънавият енгилмас куч. Т., 2008й, 38 -бет\n“Сўнгги пушаймон ўзингга душман” ёки миссионерларнинг кирдикорлари Аллаярова Марҳабо. СамДУ доценти. Бугунги дунё бўйлаб кечаётган глобаллашув жараёнида инсон онги ва қалби учун кураш бораётганлиги яққол намоён бўлмоқда. Ушбу жараённинг ижобий ва салбий омиллари мавжуд бўлиб, салбий омиллар натижаси сифатида инсон қалбини эгаллашга қаратилган диний экстремизм, терроризм, миссионерлик ва прозелитизм харакатларини айтиш мумкин. Чунки ушбу харакатлар мустақиллигимиз, ўзлигимизга таҳдид солувчи мафкуравий таъсир ўтказиш қуроли вазифасини ўташлиги билан мамлакатимиз тараққиётига хавф солувчи омиллардир. Охирги пайтларда минтақамизда миссионерлик ва прозелитизм харакатлари жиддий муаммо бўлиб келаётган фаолиятлардан бири бўлиб у ОАВларда ҳам тез-тез акс эттирилиб келинмоқда. Мазкур фаолият қонуний тақиқланган бўлса-да, шунга қарамасдан унинг моҳиятини тушунмаётган айрим кишилар ушбу ҳаракатларга аралашиб турли оқимларга кириб кетмоқдалар. Миссионерлик ва прозелитизм тарихан христиан дини негизида юзага келган ҳаракат бўлиб, бугунги кунда бошқа динларда ҳам, хусусан буддизм жаҳон динида ҳам ривожланиб келаётганлигини кузатиш мумкин. Миссионерлик фаолияти вакиллари миссионер деб аталиб, “Жаҳон китоби” энциклопедиясида “Миссионер – бирон диний гуруҳ томонидан бошқаларни ўз динига тарғиб қилиш ва киритиш учун юборилган инсон”, Кирилл ва Мефодийнинг катта энциклопедиясида «Миссионерлик – бирор диний бирлашма вакилларининг ўз эътиқодини бошқа дин вакиллари орасида ёйиш ҳаракати»2 деган таърифлар берилган. Умуман «миссионерлик» – бу бир динга эътиқод қилувчи халқлар, элатлар, миллатлар орасида бошқа бир динни ҳар хил ижтимоий восита ва омиллар орқали тарғиб қилиш ва сингдиришга қаратилган хавфли сиёсий фаолиятдир. Чунки унинг бугунгача бўлган даврдаги яширин фаолияти бир қанча хавфли ижтимоий, сиёсий муаммоларга омил бўлиб, беқарорликни келтириб чиқарувчи мафкуравий табиатга эга бўлган харакатдир. Бугунги кунда миссионерликни христианлик динининг протестантлик оқимида вужудга келган айрим секта, диний ташкилотлар ғояларини “Иегово шоҳидлари”, “Евангел христиан баптистлари”, “Исо Масиҳ” прозелитик гуруҳлари, Буддизмда “Кришнани англаш” диний ташкилоти харакатида кенг тарғиб этилиши фаолиятида кўриш мумкин. «Прозелитизм» тушунчаси ҳам миссионерлик билан бевосита боғлиқ бўлиб, прозелит – юнонча («келгинди»)3 янги мазҳабни қабул қилган киши, прозелитизм – бир эътиқоддаги кишини бошқа эътиқодга ўтказишга уриниш4 маъносини билдиради. Бошқача қилиб айтганда, «- бу бирор бир динга ишонган фуқарони ўз динидан воз кечишга ва ўзга динни қабул қилишга тўғридан тўғри мажбур қилишдир»5, яъни инсонлар онги ва қалбига руҳийтаъсир этиш орқали ўз мақсадларига эришишга қаратилган ҳаракатдир. Маълумки, давлатимизда дунёвий давлат сифатида барча фуқароларнинг виждон эркинлигини таъминлаш, диний бағркенглик ва ўзаро ҳамжиҳат бўлиб яшаши, тинчлиги ва барқарорлигини таъминлаш мақсадида “Виждон эркинлиги ва диний ташкилотлар тўғрисида”ги қонун қабул қилинган(1998йил 15 май). Унда динлар хилма-хиллиги, миллий қадриятлари уларнинг маънавий ҳаётининг ажралмас қисми эканлиги ҳисобга олинган, чунки мамлакатимизда 130дан ортиқ турли милат вакиллари истиқомат қилиб келмоқда. Лекин шунга қарамасдан мамлакатимизда фуқароларнинг виждон эркинлиги қонуний таъминланса-да(“Виждон эркинлиги ва диний ташкилотлар тўғрисида”ги Қонун 1998йил, 23та моддадан иборат), миссионерлик ва прозелитик ҳаракатлари ўзларининг қонунга зид ҳатти –ҳарактлари билан кишиларнинг турли услуб ва воситаларда ўз диний ақидаларини сингдиришга, ўзгартиришга интилмоқдалар. Шуни айтиш лозимки, уларнинг бу ҳатти-ҳаракатлари бошида узоқ вақтни мўлжаллаган, муайян мақсадни кўзлаётган геосиёсий кучлар ва дунёга гегемонлик қилишга интилаётган ҳаракатлар ётганлигини ҳалқимиз англаб олиши зарур. Бу борада вилоятимизда жойларда аҳоли ўртасида диний экстремизм ва терроризмга қарши ва диний вазиятни соғломлаштиришга қаратилган турли маънавий-маърифий ишлар олиб борилса-да, лекин айрим фуқаролар ушбу оқим ва ҳаракатлар таъсирига ҳанузгача тушиб қолмоқдалар. Бундай (миссионерлик ва прозелитизм) оқим ва ҳаракатларга билим савияси пастлиги, моддий манфаатга ўч, маънавий қашшоқ ва дунёқараши тор, ўзлигини англамаган кишилар улар домига тушиб қоладилар. Ва бу ҳатти-ҳарактлари қандай оқибатларга олиб келишини ўз вақтида англаб етмайдилар. Хусусан, Самарқанд вилоятида бундай секталар фаолиятига қўшилиб қолганлар қаторида Ф..Наргиза, Ж.Назокат(исм шарифлари ўзгартирилган) исмли аёллар Христиан дини негизидаги “Иегово шоҳидлари” сектасига аъзо бўлиб ўзгаларни ҳам шу секталарга чорлашга ҳаракат қилганлар ва Самарқанд вилояти ИИБ ишлар томонидан ашёвий далиллар билан қўлга олинганлар. Жиноят ишлари бўйича Самарқанд шаҳар суди қарорига мувофиқ ҳуқуқбузар Ф.Наргизани(исм-шарифи ўзгартирилган) Ўзбекистон Республикаси МЖтК 1842-моддасида назарда тутилган маъмурий ҳуқуқбузарликни содир этган деб топилди ва унга нисбатан ушбу модда билан энг кам иш ҳаққининг 20(йигирма) баравари, яъни 1.258.400 сўм миқдорда жарима жазоси тайинланди. Маъмурий иш бўйича ашёвий далил сифатида олинган материаллар Ўзбекистон мусулмонлари идораси Самарқанд вилоят вакиллиги идорасига сақлаш учун топширилди. Шунингдек ҳуқуқбузар Ж.Назокат(исм-шарифи ўзгартирилган) Самарқанд жиноят суди томонидан Ўзбекистон Республикаси МЖтК 1842-моддасида кўрсатилган маъмурий ҳқуқбузарликни содир этган деб топилди ва унга нисбатан Ўзбекистон Республикаси МЖтК 1842-моддасига кўра энг кам иш ҳаққининг 50(эллик) баравари, яъни 3.979.500 сўм миқдорда жарима жазоси тайинланди. Ундан ташқари миссионерликнинг Буддизм дини негизидаги “Кришнани англаш” сектаси диний фаолияти билан шуғулланиб, мазкур уюшмасининг Самарқанд шаҳридаги яширин фаолият юритишни таъминлаб келган К. Сафар ва Х.Нодир исмли(исм-шарифи ўзгартирилган) кимсалар ҳам 2013 йил 27 январ куни Самарқанд вилоят ИИБ ЖК ва терроризмга қарши кураш бўлинмаси ва Самарқанд шаҳар ИИБ 3-сон ИИб ЖК ва УЖККБ тезкор ходимлари томонидан ашёвий далиллар билан қўлга олинди. Хусусан, Самарқанд шаҳар суди томонидан ҳуқуқбузар К.Сафарга нисбатан Ўзбекистон Республикаси МЖтКнинг 1842-моддаси ва 240-моддаси 1-қисмида назарда тутилган маъмурий ҳуқуқбузарликни содир этган деб топилди ва унга нисбатан ушбу модда билан энг кам иш ҳаққининг 20(йигирма) баравари, яъни 1.591.800 сўм миқдорда жарима жазоси, Ўзбекистон Республикаси МЖтКнинг 240-моддаси 1-қисмига асосан энг кам иш ҳаққининг 60(олтмиш) баравари, яъни 4.775.400 сўм миқдорда жарима жазоси, Ўзбекистон Республикаси МЖтКнинг 34-моддасига асосан К.Сафарга нисбатан узил –кесил энг кам иш ҳаққининг 60(олтмиш) баравари, яъни 4.775.400 сўм миқдорда жарима жазолари тайинланди. Улар томонидан қўлланилган турли материллар ва воситалар ноқонуний деб топилиб Ўзбекистон Республикаси Вазирлар маҳкамаси ҳузуридаги Дин ишлари бўйича Қўмитасининг Самарқанд вилояти бўлимига топширилди. Хулоса қилиб айтганда, “Сўнгги пушаймон ўзингга душман” деганларидек, ўзларининг қилган ҳатти-харакатларига пушаймон бўлган ушбу ўзлигини англамаган шахслар нафақат ўзига, балки оиласига, миллатига иснод келтириш билан бирга, халқи, ватани тинчлиги, барқарор тараққиётига хавф солишда гумроҳлик қилишди деб айтиш мумкин. “Зарфашон” газетаси 2013 й 14 март 2infoislom/uz. 3ЖўраевУ.Т. СаиджоновЙ.С. Дунёдинларитарихи. Тошкент: Шарқ, 1998. – 73 б. 4 Словарь иностранных слов. М.: Русский язык, 1989, - 411 с. 5Маънавийтаҳдидлар: миссионерликва прозелитизм (моҳияти, келибчиқиши, шакллари, муаммолари). – Тошкент, Мовороуннаҳр, 2011. 36 бет.\nДиний экстремизм хавфи ва толерантлик М.М.Аллаярова ф.н, доцент СамДУ Ҳозирги глобаллашув объектив ва зиддиятли жараён бўлиб, бунда унинг ижобий томонларига нисбатан салбий оқибатлари жаҳон ҳамжамиятининг ўзаро ҳамкорлик, тенглик ва толернатлик тамойилларига асосланган цивилизациявий йўналишдаги тараққиётига кўпроқ мафкуравий таъсирини ўтказмоқда. Президентимиз “Юксак маънавият-енгилмас куч” китобида глобаллашув жараёнининг ушбу хусусиятини алоҳида таъкидлаб ўтади: “Ҳозирги шароитда у (глобаллашув жараёни-изоҳ бизники) мафкуравий таъсир ўтказишнинг ниҳоятда ўткир қуролига айланиб, ҳар хил сиёсий кучлар ва марказларнинг манфаатларига хизмат қилаётганини соғлом фикрлайдиган ҳар қандай одам албатта кузатиши муқаррар”. Глобаллашув жараёни интеграциялашиш (лот.integer- бир бутунга бирлашиш) йўналишида кечадики, бундан дунёга ҳукмронлик қилишга интилувчи сиёсий кучлар ўзларининг экспансив, буюк давлатчилик шовинизми сиёсатини амалга ошириш учун фойдаланишга ҳаракат қилмоқдалар. Бунда диний экстремизмга энг самарали восита сифатида қарамоқдалар. Диний экстремизм- диний ташкилотлардаги ўта мутаассиб гуруҳларнинг ашаддий реакцион фаолияти бўлиб, улар бунда диннинг умуминсоний, толерантлик қимматига эга бўлган Ҳақиқат, Эзгулик,Гўзаллик ғояларини мутлақо рад этадилар. Мазкур мутаассиб гуруҳлар динни ниқоб қилиб олган, унинг қонун-қоидаларига мафкурвий тус бериб, ундан ўзларининг стратегик геосиёсий мақсадларига эришиш йўлида фойдаланувчи, аслида дину иймондан мосуво кимсалардир. ХХ асрнинг охирларига келиб диний экстремизм фаоллашиб, унинг миқёсий мақсадлари глобал тус олади. Бу даврда дунёвий динлар, хусусан, Ислом ва Христиан динлари ниқоб қилиб олингани ҳолда мафкура полигонларида геосиёсий кучларнинг қуролига айлантирила бошланди. Ислом дини номи билан иш кўрувчи, дунё миқёсида халифаликни ўрнатмоқчи бўлган жангари ақидапарастларнинг кўпгина мамлакатларда (Афғонистон, Россия, АҚШда ва б.) содир этган қонли террорчилик хуружлари Ғарбдаги дунёга ҳукмронлик қилиш орзусидаги сиёсий кучларга Исломни жаҳон тамаддунига хавф солувчи куч қиёфасида кўрсатиш учун дастак бўлиб хизмат қилади. Ва улар Исломни қоралаш баробарида Христиан динини бундай хавфга қарши турадиган ва ундан халос этадиган бирдан- бир куч, омил дея талқин қилишга киришадилар. Ва шу асосда янги йўналишдаги миссионерлик ҳаракатини йўлга қўядилар. Миссионерлик дастлаб VIII асрда Андалусияда юзага келган, насронийликни тарғиб қилиш, ёйишга қаратилган ҳаракат бўлиб, у кейинчалик ислом ўлкаларига юриш, Ғарбнинг мустамлакачилик юришлари билан ёндош ҳолда амалга оширила боради. Бугунги кунда миссионерлик дунёга ҳукмронлик қилишга интилаётган диний экстремистик геосиёсий кучларнинг мафкурасига айлантирилмоқда. Шу боис миссионерлар “Бутун дунёни Инжил хабарлари руҳида тарбиялаш” шиори билан йўлга чиқмоқдалар. Ушбу шиорни ҳаётга тадбиқ этиш учун катта маблағлар сарфланмоқда. Америкалик миссионерлик ҳаракати тадқиқотчиси Дэвид Боритнинг ёзишича, канисаларга тушган маблағдан йилига 150-160 млд. доллар насронийликни тарғиб ва Исломни ёмонотлиқ қилиш йўлида ҳаражатланмоқда. Жаҳоннинг ҳамма ерида йилига 22,7 миллион нусха масиҳий даврий нашр, 72,5 миллион нусха Инжил тарқатилади. Ҳозирги кунда миссионерлар ўзларининг тарғибот ва ташвиқот ишларини турли хил замонавий услуб, воситаларни қўллагани ҳолда олиб бормоқдалар. Шундай услублардан бири “маданиятга мослашув” услуби бўлиб, бунда тарғибот ишлари маҳаллий анъана, исломий удумларга хилоф бўлмаган тарзда бажарилади. Масалан, ваъзларда Қурондан истибоҳлар келтириш, рўза тутишларга ижозат берилади. Собиқ иттифоқнинг парчаланиши, унинг даҳрийлик мафкурасининг инқирозидан сўнг МДҲ мамлакатлари, шу жумладан, бизнинг юртимизга ҳам мисссионерлик, прозелитизм ҳаракатлари хавф солабошлади. Мустақиллигимизнинг дастлабки йилларидан бошлаб толерантлик, диний бағрикенглик давлатимиз сиёсатининг асосий тамойили сифатида белгилаб берилади. Бу Конституциямизнинг 31-моддасида қуйидагича қайд этилади ва унда айни пайтда миссионерлик ҳаракатлари таъқиқланади: ”Ҳамма учун виждон эркинлиги кафолатланади. Ҳар бир инсон хоҳлаган динига эътиқод қилиш ёки ҳеч қайси динга эътиқод қилмаслик ҳуқуқига эга. Диний қарашларни мажбуран сингдиришга йўл қўйилмайди”. Аммо Республикамизнинг баъзи бир ноисломий, хусусан, христианлик конфессиялари қонунга хилоф равишда маҳаллий аҳолини “инжиллаштириш” фаолиятини олиб бормоқдалар. Бунда улар маҳаллий тиллардаги адабиётлар, аудио ва видео кассеталарни катта ададда олиб киритиш ва тарқатишга зўр бермоқдалар. Маълумотларга кўра, биргина 2005 йилда Республикамиз ҳудудига олиб киритилаётган адабиётларнинг 316 тасидан 15 тасига, 2006 йилда эса 48 тасидан 2 тасига рад жавоби берилган. Ҳозирги кунда миссионерлик, прозелитизм ҳаракати таҳдидининг мафкуравий тиғи энг аввало ёшларимизга, уларни миллий қадриятларимизни ўзида мужассамлаштирган Ислом динидан бегоналаштиришга қаратилгандир. Бас шундай экан, глобаллашув жараёнининг пўртанали оқими билан бирга қўшилиб кириб келаётган миссионерлик, прозелитизм ҳаракати таҳдидига қарши туриш, унинг хавфидан ёшларимизни ҳимоялаш бугунги кунда маънавий-мафкуравий тарбиянинг муҳим вазифаларидан бири бўлиб ҳисобланади. Ушбу вазифани амалга ошириш фикрга қарши фикр, ғояга қарши ғоя билан курашиш тамойилига асосланган ҳолда диний тарбиянинг, яъни муқаддас динимиз - Исломда мужассамлашган толерантлик ғояси билан суғорилган умуминсоний ва миллий қадриятларимизни ёшлармизнинг онги ва қалбига сингдириш ишини изчил ва тизимли тарзда олиб боришни тақозо этади. Бизнингча, қуйидагиларни инобатга олиш мазкур тарбияни амалга оширишнинг муҳим шартлари ҳисобланади: 1. Оиладаги маънавий-ахлоқий муҳит исломий иймон-эътиқодни шакллантиришнинг асоси эканлиги ва бундай муҳитни қарор топтиришда ота-онанинг ўзини-ўзи органи бўлган ҳамда маҳалланинг масъулиятини ошириш. 2. Ёшларнинг турли хил диний экстремистик оқимлар таъсирига тушиб қолмаслик учун оила-мактаб-маҳалла ҳамкорлигига таяниш. 3. Маънавий ва ғоявий тарбия бирлиги, унинг тизимлилиги, узлуксизлигини таъминлаш ва бунинг учун мактаб, коллеж, лицей ва олий ўқув юртларида умумий тарбия йўналишларини (ахлоқий, ҳуқуқий,эстетик ва б.) ўқувчи, талаба ёшларда диний-исломий бағрикенглик, эътиқодни шакллантириш билан уйғунлаштирилган ҳолда олиб бориш. 4. Олий мактабларда ўқитиладиган “Диний экстремизм ва терроризмнинг маънавий асослари” курси ўқув соатларини кўпайтирган ҳолда ўтишни йўлга қўйиш. (ҳозир мазкур ўқув предмети 10 соатлик маъруза, 4 соатлик амалий машғулот ҳажмида ўтилади). Ва бунга “Экстремизм, радикализм ва терроризмни бартараф этишда толерантликни роли”, деган мавзуини киритиш.  Каримов И.А.Юксак маънавият-енгимлмас куч.Т.,”Маънавият”, 2008,113-бет.  Америкалик социолог Семюэл Хантингтон “Тамаддунлар тўқнашуви” номли рисоласида толерантлик, диний бағрикенгликка зид бўлган ана шундай қарашни баён этади.  Қаранг: Тivaddle.Christian Missions and Third World States.s.12.  Қаранг: “Ҳидоят” журнали, 2009, №2, 18-бет.  Бу ҳақда батафсил қаранг: Шиносий Гундуз. Мусулмонларга йўналтирилган миссионерлик ҳаракати. “Ҳидоят” журнали, 2008, № 6, 26-бет  Қаранг: “Парвона”газетаси. №46(201), 16 декабр, 2006 йил, 15 бет.\nОНАНИ ЭЪЗОЗЛАНГ Абу Ҳурайрадан ривоят қилинади: «Набий соллаллоҳу алайҳи васаллам: «Бола ота-онасига ҳар қанча яхшилик қилса ҳам, уларнинг яхшилигини қайтара олмайди. Фақат, уни қул ҳолида топса-ю, сотиб олиб, озод қилса, бундан мустасно», дедилар». Шарҳ: Ота-онанинг фарзанд учун қилган меҳнатларини мукофотлаш, уларнинг ҳаққини адо қилиш жуда қийин ишлигини ушбу ҳадиси шарифдан билиб оламиз. Фарзанд бу дунёда ҳар қанча уринса ҳам, бу ишни бажариб охирига етказа олиши қийин. Мабодо, ота ёки она бировнинг қўлида қул ёки чўри бўлиб турган бўлса-ю, фарзанд уларни эгасидан сотиб олиб қулликдан озод қилсагина, мазкур ҳаққни адо қилди, дейилса, жоиз экан. Бироқ, ҳозирги кунимизда қулчилик йўқлигини инобатга оладиган бўлсак, фарзанд малолланмай ҳар доим ота-онасининг кўнглини хушнуд қилиши лозимдир. Абу Бурдадан ривоят қилинади: «Отамнинг қуйидагиларни айтаётганини эшитдим, у киши Ибн Умарни кўрган эканлар. Яманлик бир одам орқасига онасини кўтариб олиб, Байтуллоҳни тавоф қилаётган экан. У:«Мен онамнинг минган ювош туясиман. Уловлари чарчаса ҳам, мен чарчамасман», деган шеърни айтар эди. Сўнгра у: «Эй, Ибн Умар! Онамнинг ҳаққини адо қилдимми?», деди. «Йўқ! Бир марта оҳининг ҳаққини ҳам», деди. Кейин Ибн Умар тавоф қилди. Мақомга бориб, икки ракъат намоз ўқиди-да, сўнгра: «Эй, Ибн Абу Мусо! Ҳар икки ракъат ўзидан олдин ўтганнинг каффороти бўлади», дедилар». Шарҳ: Ўйлаб кўрадиган бўлсак, юра олмайдиган онани Ямандан Маккага олиб келишнинг ўзи бўлмайди. Уни кўтариб олиб тавоф қилдириш ҳам осон эмас. Ушбу ривоят қаҳрамони бўлмиш фарзанд онасини Ямандан олиб келиб, орқасида кўтариб Байтуллоҳни тавоф қилдириш билан онасининг ундаги ҳаққини адо этган деб ўйлаган эди. У ўз фикрини катта олим саҳобий Абдуллоҳ ибн Умарга тасдиқлатиб олиш учун у кишига: «Эй, Ибн Умар! Онамнинг ҳаққини адо қилдимми?» деб савол берди. Абдуллоҳ ибн Умар розияллоҳу анҳу гапни айлантириб ўтирмай, лўндасини айтиб қўя қолди: «Йўқ! Бир марта оҳининг ҳаққини ҳам», деди. Онанинг бир марта эмизиши шунчалар қимматга эга бўлса, ҳамма эмизишларининг қиммати ва қадри, ҳаққи ва ҳурмати қанчалар бўлишини ҳар киши ўзи билиб олаверса бўлади. Онанинг эмизишдан бошқа хизматлари ҳам кўплигини ҳамма билади. Демак, фарзанд онанинг ҳаққини тўла адо этиши амримаҳол. Шунинг учун, хаёлни турли ҳисобларга бурмасдан, она розилиги учун бутун борлиғини ишга солсин. Уқайлнинг мавлоси Абу Муррадан ривоят қилинади: «Абу Ҳурайрани Марвон ўз ўрнига қўйиб кетар эди. Унинг уйи Зулҳулайфада эди. Онаси бир уйда, у бир уйда яшар эди. У уйидан чиқмоқчи бўлса, онасининг эшиги олдига бориб: «Ассалому алайкум, онажон! Ва роҳматуллоҳи ва барокатуҳу!» дер эди. Онаси ҳам: «Ва алайка, ўғилгинам! Ва роҳматуллоҳи ва барокатуҳу!» дер эди. «Кичиклигимда тарбиялаганингиз учун сизга Аллоҳнинг раҳмати бўлсин!» дер эди. «Катталигимда яхшилик қилганинг учун сенга ҳам Аллоҳнинг раҳмати бўлсин!» дер эди онаси. Кейин уйга кирмоқчи бўлса ҳам шундай қилар эди». Шарҳ: Мадийнанинг ҳокими бўлган Марвон ибн Ҳакам деган амир бирор ёққа кетса, ўзининг ўрнига Абу Ҳурайра розияллоҳу анҳуни қўйиб кетар эди. Мана шу ҳолатнинг ўзи ҳам Ислом оламида Абу Ҳурайра розияллоҳу анҳунинг тутган ўринлари қанчалар улуғ эканини яққол кўрсатиб туради. Энди ўша улуғ саҳобий, катта обрў соҳиби, амирлар унинг олдида таъзим қиладиган зот онасининг олдида ўзини қандай тутишини кўриб қўйинг! Уйидан ҳар чиқишида онасининг остонасига бош уриб, салом бериб, ташаккур айтиб, ижозат сўраб, кўчага чиқар эди. Уйига ҳар киришида онасининг остонасига бош уриб, салом бериб, ташаккур айтиб, ижозат сўраб кўчадан келганининг хабарини берар эди. Абу Ҳурайра розияллоҳу анҳунинг бу гўзал иши асрлар оша кўплаб мусулмон фарзандларнинг одатига айлангани фахримиз боисидир. Баъзи ҳолатларда ёшлар диний амалларга қизиқиб, ота-оналарнинг ҳаққларини ортга суриш ҳолатларига йўл қўйишлари мумкин. Бундай пайтларда илм соҳиблари дарҳол уларга насиҳат қилиб, ишни тўғри йўлга буришлари керак экан. Аллоҳ таоло барчаларимизни оналарини ҳурматлайдиган, хизматларини қилиб, меҳрибончиликлар кўрсатиб дуоларини оладиган ва шу билан ўзимизга жаннатни вожиб қилиб оладиган солиҳ бандаларидан қилсин, вафот этиб кетганлари ортидан дуои хайрлар қилиб, уларга Аллоҳ таолодан раҳмат ва мағфират тилашимизни насиб айласин, омин ё Роббал оламийн! Зайниддин ЭШОНҚУЛОВ Имом Бухорий жоме масжиди имом хатиби\nЎЗБЕКИСТОН - УСТОЗЛАР ЮРТИ Дунёда яшаётган ҳар бир инсон аввало ўз ватани ҳақида, иқлими, табиати, бойлиги, ишлаб чиқариши, ихтиролари, боболаридан қолган мерослари ҳақида куюниб, суюниб гапиради. Алҳамдулиллаҳ, бизнинг юртимиз кундан-кунга тараққиёт сари илдамлаб бораётган улкан мамлакатдир. Тарихга назар соладиган бўлсак, Ўзбекистонимизда минглаб олимлар ижод қилиб, ўз илмий меросларини нафақат ўз халқига, балки бутун дунё аҳлига ноёб хазина сифатида қолдирганлар. Шунинг учун ҳам Ўзбекистон-устозлар юрти деб айтишга тўла ҳақлимиз. Президентимиз “Юксак маънавият – енгилмас куч” асарида: “Заминимизда яшаб ўтган буюк алломаларимиз, мутафаккир боболаримизнинг ибратли ҳаёти ва фаолияти, бемисл илмий-ийжодий кашфиётлари бутун жаҳон аҳлини ҳайратга солаётганини ғурур билан таъкидлаш лозим”, деб ёзадилар. Боболаримиз ўз даврида ўз вазифаларини аъло даражада бажарди. Ўсиб-улғайиб келаётган янги авлод вакиллари ҳам илм олиб, олим бўлиб келажак авлодга янги-янги ихтироларни мерос қилиб қолдириши керак. Ўзбекистон устозлар юрти деганимизда дунёни ўз илми билан ларзага солган ҳадис илмининг султони, бетакрор илм соҳиби Муҳаммад ибн Исмоил ал-Бухорий, алгебра фанига асос солган Мусо ал-Хоразмий, “Астрономия асослари” фундаментал оламнинг тузилиши, ернинг ўлчови ҳақида дастлабки маълумотларни IX асрда бера олган Аҳмад Фарғоний, улуғ қомусий аллома, биринчи бўлиб ер шари глобусини яратган Абу Райҳон Беруний, медицина отаси деб тан олинган Абу Али ибн Сино, “Шарқ Аристотели” деб ном олган буюк аллома Абу Наср Фаробий, 1018 та юлдузни ҳолатини ва жойлашувини XV асрда баён қилиб берган астрономия соҳасида буюк аллома Мирзо Улуғбек, “Мусулмонларнинг эътиқодини тузатувчи” деган юксак шарафга сазовор бўлган, калом илмининг етук алломаси Имом Мотурудий, “Дин ва миллатнинг ҳужжати” деган ном билан ижод қилган ислом ҳуқуқшуносларидан бири Бурҳониддин Марғиноний, “Дилинг Аллоҳ, қўлинг меҳнатда бўлсин” деган пурмаъно сўзлар соҳиби, дунёга машҳур бўлган буюк аллома Баҳоуддин Нақшбанд ҳазратлари, ўзбек тилининг асосчиси, юртбошимиз таъбири билан айтганда “Агар бу улуғ зотни авлиё десак, у авлиёларнинг авлиёси, мутафаккир десак, мутафаккирларнинг мутафаккири, шоир десак, шоирларнинг султони” бўлган, жаҳон адабиёти тарихида порлоқ юлдуз бўлиб порлаган ҳазрат Алишер Навоий ва яна шунга ўхшаш минглаб азиз авлиё, олиму уламо, фозилу фузалоларни мисол келтира оламиз. Аллоҳнинг назари тушган олимларнинг она заминимизда қўним топишлари, шу замин тупроғида мангу ётишларида ҳамҳикматлар бисёр. Шундай экан ташлаётган қадамларимизни, олаётган илмимизни, гапираётган гапимизни устозларга муносиб шогирт сифатида амалга оширишимиз зарур. Аллоҳ таоло илм излашни, илм ўрганишни барча мусулмон бандаларига буюрган. Қуръони каримнинг бир неча оятлари бунга далолатдир: яъни: “...Аллоҳ сизлардан имон келтирган ва илм ато этилган зотларни (баланд) даража (мартаба)ларга кўтарур. Аллоҳ қилаётган (барча яхши ва ёмон) амалларингиздан хабардордир”, - деб башорат беради. Бундан ташқари Пайғамбаримиз Муҳаммад (а.с.)дан илм ва илм аҳлларининг фазилати ҳақида кўплаб ҳадиси шарифлар ривоят қилинган. Абу Умома (рз.)дан ривоят этилади. У зот айтадилар: “Расулуллоҳ (с.а.в.) ҳузурларида бири обид ва бири олим бўлган икки киши зикр этилди. Шунда Расулуллоҳ (с.а.в.): “Олим кишининг обидга нисбатан фазли менинг ораларингиздаги энг қуйи табақа вакилига нисбатан фазлим кабидир”, - деб марҳамат этдилар. Сўнг яна у зот (а.с.): “Дарҳақиқат, Аллоҳ, Унинг малоикалари, осмон ва ер аҳллари, ҳатто инидаги чумоли ва ниҳоят денгиздаги балиқлар ҳам одамларга яхшилик ўргатувчи олимларга мағфират сўраб дуо қилишади”, - дедилар”. Бу ҳадисни ҳамюртимиз Имом Термизий ҳам ривоят этганлар. Илм ва илм аҳлининг даражаси ҳар қайси жамиятда ҳам юқори даражага қўйилган. Ўзбекистонимиз ҳам устозлар ватани бўлгани учун ана шундай шарафли номларга муносиб топишгандир. Дарҳақиқат, ота инсоннинг дунёга келишига сабаб бўлса, устоз унга таълим бериб илмини зиёда қилади. Боболаримиздан қолган одатга кўра намозларидан сўнг Пайғамбаримиз (с.а.в.)га саловот айтиб бўлгач, ота-оналари қаторида таълим-тарбия берган устозларининг ҳақларига ҳам Яратгандан мағфират сўраб дуо қиладилар. Ёшларимиз ҳам ана шу одатни дастурул амал қилиб, ўрганиб олишлари, ўтган устозлар ҳақига доимо дуолар қилиб, ҳаётда яшаб турган устозлар дуосини олиб яшашлари мақсадга мувофиқдир. Бугунги кун ёшлари замон талабидан келиб чиқиб дунёвий билимлар билан бирга диний билимларни ёки диний билимлар билан бирга дунёвий билимларни аъло даражада ўзлаштиришлари керак. Устозлар юрти бўлган Ўзбекистонимизда яна ҳам устозлар кўпайишини умид қилиб Аллоҳдан сўраб қоламиз. Зайниддин ЭШОНҚУЛОВ Имом Бухорий жоме масжиди имом-хатиби


Олимпиада учун ким курашиши керак? Хайдаровми ёки Купер? - Zamin.uz\n09:55 / 03.09.2018\nОлимпиада учун ким курашиши керак? Хайдаровми ёки Купер?\nНиҳоят Осиё ўйинлари ҳам якунига етди. Бу мусобақа ўзбек спорти тарихида қолади. Ҳали ҳеч қачон вакилларимиз бу қадар кўп олтин медал қўлга киритмаган эдилар. Аммо шу билан бирга айтамиз, футболнинг ашаддий ишқибози учун Индонезия мусобақаси барибир аламли хотира бўлиб қолади. Ўша, биздан кучсиз кўринган Жанубий Корея чемпион бўлди. Бундан ортиқ алам бўладими?\nАммо энди Осиё ўйинлари тарихга айланди. Бу ёғига Токио-2020 ҳақида ўйлашимиз лозим. Бизда тарихда илк бора Олимпиадада иштирок этиш учун яхши имконият бор. Хўш, Ўзбекистон олимпия терма жамоасини Олимпиада саралашига ким тайёрлаши лозим? Ёшлар билан Осиёда чемпион бўлган Равшан Ҳайдаровми ёки ўзбек футболини кўтариш учун келган Эктор Куперми?\nСаволга жавоб қисқа - иккиси ҳам керак эмас! Ҳайдаров ёшлар терма жамоаси билан Осиёда тенгсиз бўлгандир, аммо Осиё ўйинларидаги ишидан сўнг айтамизки - барибир Олимпиада масъулияти унга оғирлик қиларкан. Эктор Куперга келадиган бўлсак, қўйинглар, у ҳам ўз ишини қилсин. Охирги иккита Олимпиадани айнан МТЖ бош мураббийига ишонганимиз учун бой бердик. Аввал Вадим Абрамов, кейин Самвел Бабаян ҳамма жойни дабдала қилди. Шундай экан, уларнинг қисматини Эктор Куперга раво кўрамизми?!\nОлимпия терма жамоасига келадиган бўлсак, менимча уни бошқаришга Ўзбекистонда бирор номзод бўлса, у ҳам Жасур Абдураимов бўлади. Бу мутахассис 1997 йилда туғилган футболчилардан яхши терма жамоа ташкил эта олган эди. Ҳозир ҳам бу ёшдаги ўйинчиларни у каби биладиган бошқа мутахассис йўқ. Шундай экан, яна қандай савол бўлиши мумкин?\nАгар Жасур Абдураимов бўлмаса, у ҳолда тинчгина олимпиячиларимизга ҳам хориждан мураббий олиб келиш керак. Акс-ҳолда барчасини яна бошидан бошлашга тўғри келади...\n5-01-2015, 14:45, Спорт


БМТ Хавфсизлик кенгаши Ғазода дарҳол сулҳ ўрнатишни талаб қилди\n26 ноябр 2020, Тошкент вақти: 12:04\nИсроил Ҳамаснинг “ўзи эълон қилган сулҳни бузди 24 соатлик сулҳ тклифини рад қилди.\nБМТ Хавфсизлик кенгаши 28 июль куни ўтказилган фавқулодда мажлисда Ғазо минтақасида “дарҳол ва ҳеч бир шартсиз” сулҳ ўрнатишга чақирувчи декларацияни маъқуллади. Исроил ва Ҳамас икки кундан бери бир неча марта эълон қилган сулҳ келишувлари бузилди. Ҳалок бўлган фаластинликлар сони 1030дан ошди, исроилликлардан 45 одам нобуд бўлди.\nНью Йорк вақти билан ярим тунда (Тошкент вақти билан соат 9:00да) бошланган Хавфсизлик кенгаши йиғинида Исроил ва Ҳамас гуруҳидан “Ҳайит кунлари ва ундан кейин гуманитар сулҳ тузиб, унга тўлалигича амал қилиш” талаб этилди.\nКенгаш аъзолари гуманитар сулҳ дарҳол етказилиши керак бўлган ёрдам учун муҳим эканини қайд этди.\nМусулмон мамлакатларининг аксарида уч кун нишонланадиган Рамазон ҳайити 28 июль куни бошланди.\nДекларацияни Хавфсизлик Кенгашига аъзо 15 давлатнинг барчаси маъқуллади.\nКенгаш қабул қилган баёнот низолашаётган томонлар “Миср ташаббусига асосланган давомли ва тўла амал қилинувчи сулҳга эришиш ҳаракатларини бошлашга” чақиради.\nИсроил ва Ғазо минтақасини назорат қилувчи Ҳамас ҳаракати сўнгги икки кун ичида бир неча марта қисқа муддатли сулҳга эришди, лекин амал қилинмади.\nАҚШ Президенти Барак Обама 27 июль куни Исроил Бош вазири Беньямин Нетаньяҳу билан телефон суҳбатида Ғазо минтақасида дарҳол ўт очишни тўхтатиш зарурлигини билдирди.\nОбама уч ҳафтадан бери давом этаётган жангларни мутлақ тўхтатишга элтувчи “дарҳол ва ҳеч бир шартсиз сулҳга эришилиши лозим” дея таъкидлади.\nНетаньяҳунинг бу чақириққа қандай жавоб қайтаргани тўғрисида расмийлар ҳозирча изоҳ бергани йўқ.\n27 июль куни эълон қилинган иккинчи сулҳ, орадан кўп ўтмай, Ҳамас гуруҳи Исроилга қарата яна ракета отгани боис бузилгани айтилмоқда.\nКеча Исроил ҳукумати ўтган ҳафта яҳудий армияси Ғазодаги БМТ тасарруфида бўлган мактабга қарата "адашган ҳолда" ракета отганини тан олди. Исроил вакиллари ҳодисада талафотлар бўлмаганини айтмоқда.\nЯҳудий армияси ракета мактаб ҳовлисига тушган пайтда у ерда ҳеч ким бўлмаганини кўрсатувчи видеони эълон қилди.\nФаластин расмийлари эса, Байт Ҳанун шаҳарчасидаги мактаб ракетадан ўққа тутилгани оқибатида 16 киши ҳалок бўлиб, кўплаб одам жароҳатланганини айтмоқда.\nБМТ бу ҳодиса юзасидан тергов ўтказишга чақирди.\nИсроил Бош вазири Беньямин Нетаньяҳу якшанба куни Қуддусдан туриб, NBC телеканалига берган интервьюсида ҳарбий амалиёт Ҳамас гуруҳи назоратидаги Ғазо минтақасидан отилаётган ракеталарга жавобан амалга оширилаётганини билдирди.\n- БМТ Бош котиби Бан Ки Мун, Ғазодаги мактабларга ракета отилишига доир ҳодисадан аввал, Ғазода БМТ тасарруфидаги иккита мактаб ракеталарни сақалаш мақсадида ишлатилганини тан олган эди ва у Ҳамасни қоралади, бу макатбларни ҳарбий нишон, қонуний ҳарбий нишонга айлантиргани учун қоралади, - деди Нетаньяҳу.\nЯҳудий ҳукумати раҳбари Ғазо минтақасидан жангарилар сиқиб чиқарилмагунча ҳарбий амалиёт давом этажагини таъкидлади.\nНетаньяҳу ҳалок бўлган фаластинликларнинг аксари тинч аҳоли вакиллари эканини ҳам изоҳлашга уринди.\n- Тушуниш керак бўлган энг муҳим нарса шуки, тинч аҳоли ҳалок бўлаётгани сабаби Исроил тинч аҳолини нишонга олаётганида эмас, бунинг сабаби Ҳамас тинч аҳолидан тирик қалқон сифатида фойдаланаётганидир. Биз ракеталарни ўз халқимизни ҳимоя қилиш учун ишлатяпмиз, улар эса ўз ракеталарини ҳимоя қилиш учун халқни ишлатяпти, - деди Исроил бош вазири.\nУч ҳафтадан бери давом этаётган жанглар оқибатида 1030дан ошиқ фаластинлик, асосан тинч аҳоли ҳамда 45 яҳудий фуқароси, асосан, аскарлар ҳалок бўлди.\nҲамас матбуот вакили Сами Абу Зуҳрий якшанба куни Ғазода журналистлар билан мулоқоти чоғида Ҳамас 24 соатлик сулҳга розилик берганини билдирди.\n- БМТнинг хулосалари ва Ғазодаги халқимизнинг аҳволини, айниқса, кириб келаётган Ийд ал-Фитр байрамини инобатга олган ҳолда, Фаластин фирқалари орасида муҳокамалар бўлиб ўтди ва якшанба куни соат иккидан бошлаб, 24 соатлик гумманитар сулҳ келишув таклифини қабул қилишга келишиб олинди, деди Ҳамас вакили.\nЛекин Исроил Ҳамаснинг 24 соатлик сулҳ ўрнатиш чақирувини рад қилди.\nИсроил томонига кўра, Ҳамаснинг “ўзи эълон қилган сулҳни бузиб, Исроил ҳудудига қарата яна ракета отган. Бунга жавобан Исроил амалга оширган ҳаво ҳужумлари Ғазода жангларнинг давом этишига олиб келди.


Қайта тикловчи даволаш бўлими\n2-сон рухий асаб касаллик бўлими 40 ўринга мўлжалланган.\nБўлимда 8 ёшдан 12 ёшгача бўлган болалар ота-онасиз изолятор ва қабул бўлимидан жўнатилади (“Пациентлар учун” қўлланмасида кўрсатилган керакли маълумотнома ва тахлил натижалари бўлган холда). Ундан ташқари, бўлимда хамма шароитлар яъни болаларнинг оналари билан биргаликда даволаниш учун яратилган.\n“Она-бола” ётоқхонасидаги касаллар ота-онаси қарамоғида навбатига қараб даволанадилар. Касалхона поликлиника ёзувига қараб. Болани она билан даволаниш муддати 21 кун. Қайта ётиб даволаниш чақирув хати асосида 3-6 ойдан сўнг чақирилинади. Қайта ётиш учун чақирув хати бўлим мудири томонидан берилади. Бемор бола фақат онаси билан ётқизиланади (бошка оила азолари билан эмас).Чунки БМФ фарзанди бор оналарни болаларни парвариш қилиш хамда уларга оддий реабилитация муолажаларини уй шароитида бажаришни ўргатиш бўлим вазифасига киради. Бундан ташқари оналар бўлимда болаларга реабилитацион ва коррекция ишлари ўтказишда мутахасисларга ёрдамчи вазифасини бажарадилар. Оналарга касаллик варақалари берилмайди.\nБўлимга келган хар бир бола барча тегишли мультидисциплинар гурух: бўлим бошлиғи, даволовчи шифокор, жаррох-ортопед, педиатр, реабилитолог, логопед ва тарбиячи, зарур бўлса дерматолог ва стоматолог томонидан кўрикдан ўтқазилади. Хамкорликда ташхис қўйилади, текширув режаси тузилади ва алохида беморнинг қайта тикланиш дастури ишлаб чиқилади. Ўртача 45-50 кун даволанади.\nБўлимда резидуал босқичдаги, яъни бош миясидаги патологик жараёни тугалланган болалар ётқизилганлиги учун боланинг ижтимоий мослашув масаласига кўпроқ ахамият берилади.\nҚайта ётиб даволаниш чақирув хати асосида 3-6 ойдан сўнг чақирилади.\nҚайта чақирув қоғози даволовчи шифокор томонидан касалхонадан чиқаётган пайтда берилади.\nУндан ташқари бўлимда ота-оналарнинг қўлига кассалик тарихидан кўчирма берилади. Кетишдан аввал ота-оналар даволовчи шифокорга хабар беришса,касалхонадан чиқиш санасини шифокор белгилаб беради. Йил давомида патологияси бор 340-360 та бола даволанади. Даволаниш самарадорлиги 94% ни ташкил этади.\nБеглова Анна Владимировна.Болалар неврологи. Олий тоифали шифокор.Иш вақти: 8:00 – 15:30\nБолалар невропатологи. Иш вақти : 8:00 – 14:00\nИш вақти : 8.00 – 14.00.\nИш вақти : 8:00 – 14:00\nБўлим катта хамшираси.\nИш вақти: 8:00 – 15:30\nTарбиячи-педагог 1 тоифали.\nАгарда саволларингиз, муражаатингиз бўлса бизнинг телеграмм каналда қолдиришингиз мумкин. https://t.me/joinchat/E2VfH-pZpsU1VyY-\nСМА беморларига реабилитацион ёрдамни ташкил этиш


ГРЕЦИЯГА БОРИШИНГИЗГА ҲОЖАТ ЙЎҚ, ЮНОН ПИШЛОҚЛАРИ ЭНДИ НАВОИЙДА\nАгар сиз асрлар мобайнида Юнонистон яриморолларида тайёрланиб келинаётган машҳур грек пишлоғи таъмини топмоқчи бўлсангиз, Грецияга боришингизга ҳожат йўқ.\nЭндиликда, Навоий эркин иқтисодий зонаси ҳудудида қиймати 1 миллион доллардан ортиқ бўлган пишлоқ цехи ташкил этилади. Жорий йилнинг декабрь ойи, айни пишлоқ мавсумида ўз фаолиятини бошлайдиган цехда 20 нафар қишлоқ аҳолисининг, айниқса пандемия шароитидаги ишсиз хотин-қизларнинг бандлиги таъминланади.\nМуҳими, ушбу хорижий инвестор лойиҳаси тўлалигича маҳаллийлаштириш дастури доирасида амалга оширилмоқда.\n- “Навоий эркин иқтисодий зонасида инвесторлар учун яратилган шароитлар билан танишиб чиқдик. Иқтисодий зона иштирокчиси мақомини олган тадбиркор учун қулайлик ва имкониятларни ўрганиб чиқдик. Ана шундан сўнг пишлоқ цехи барпо этишга киришдик. Тез орада қиймати 1 миллион доллардан ортиқ инвестиция киритишни мўлжаллаяпмиз. Бу инвестор 3 йил мобайнида деярли барча солиқлардан озод бўлади дегани. Кўриб турибсиз, қурилиш авжида. Келажакда 3 йил эмас 10 йиллик имтиёзлардан фойдаланиш ниятимиз бор. Цех фаолиятини бошлагач, олий навли Фета (Feta) ва Мизитра (Myzithra) навли пишлоқларни ишлаб чиқарамиз. Келажакда эса Гравиера (Graviera), Кефалотири (Кefalotyri) ҳамда Антотиро (Аnthotyro) каби янги навлар эвазига фаолиятимизни кенгайтирамиз. Экспорт алоҳида мавзу. МДҲ ҳамда Осиё бозорларини мўлжаллаганмиз. Чўл гиёҳлари билан озиқланаётган поданинг сути бошқача бўлади. Европада эса айнан мана шундай сутдан тайёрланган пишлоқларга талаб юқори. Ниятим жиддийлигига ишонгандирсиз”, дейди лойиҳа координатори Maрта Багиартаки хоним.\nҲа айтганча, Багиартаки хоним санаб ўтган энг қадимий пишлоқ тури Фета нави ҳақида нималарни биламиз? Хоним таърифлаётган бу пишлоқларнинг бошқа пишлоқ туридан афзаллиги нимада?\nФета пишлоғи сигир, қўй сутидан тайёрланади. Пишлоқда тешикчалар деярли учрамайди. Унинг бошқа пишлоқлардан яна бир фарқи пишлоқнинг териси йўқ. Бу эса бошқа пишлоқларга қараганда ҳазм қилишни тезлаштиради. Организмда яллиғланиш ва аллергия ҳолатлари кузатилмайди. Бу эса сут ва сут маҳсулотларига нисбатан сезгирлиги юқори бўлган инсонлар учун айни муддао.\nМизитра пишлоғида туз аралашмаганлиги туфайли у сутли ва ширин таъмга эга. Кўплаб ресторанларда пишлоқнинг зайтун ва помидор аралашган диссерт таклиф этилади. Уй бекалари томонидан турли салатлар, хамир овқатлари ва пироглар учун ишлатилади.\nДемак, яқин орада Навоий вилоятида илк бора хорижий технологиялар асосида пишлоқ цехи ўз фаолиятини бошлайди. Бу- эса бепоён Қизилқум чўллари, Олтинсой адирларидаги қўй-эчкилар сути Апеннин ярим оролида шаклланган грек анъанаси асосида мазали ва шифобахш маҳсулотга айланади, дегани.\nBuni ham o'qing: « ИҚТИСОДИЙ СУДЛАРДА СУД БУЙРУҒИ БЕРИШ ТЎҒРИСИДАГИ АРИЗАЛАРНИ КЎРИБ ЧИҚИШ ТАРТИБИ\tКАРАНТИН ҚОИДАЛАРИНИ БУЗГАН УЧҚУДУҚЛИКЛАР 200 МЛН. СЎМ МИҚДОРИДА ЖАРИМА ТЎЛАШГАН »


Ucell’дан хушхабарлар: ҳар куни TAS-IX учун 50 МБ, Telegram учун 33 МБ! - Terabayt.Uz\nUcell’дан хушхабарлар: ҳар куни TAS-IX учун 50 МБ, Telegram учун 33 МБ!\nЎзбекистон уяли алоқа операторлари ўз мижозлари учун турли енгилликлар тақдим қилишда давом этишмоқда. Жумладан, Ucell компанияси айрим тариф режаларида нархларни пасайтирди ва қўшимча мегабайтлар бера бошлади.\nКомпания сайтида эълон қилинган хабарга кўра, ҳақи олдиндан тўланадиган хизмат кўрсатиш тизими тарифларидаги нархларда ўзгаришлар жорий этилмоқда.\nЖумладан, «Ижобий», «Кўпроқ!», «Оддий», «Fresh» тариф режаларида бўлган абонентларга 3 ой давомида TAS-IX йўналиши учун ҳар куни 50 мегабайт ҳажмида интернет-трафик тақдим этилади!\n«Қулай интернет», «OK» тариф режаларида бўлган абонентларга эса 3 ой давомида Telegram иловасида фойдаланиш учун ҳар куни 33 мегабайт ҳажмида интернет-трафик берилади!\nБулардан ташқари, «Ижобий», «Кўпроқ!», «Оддий», «Қулай интернет», «Дўстлар орасида», «Бахтли 25», «Бахтли 25+», «Аниқ», «Аниқ+», «Омадли», «Омадли+», «Эркин суҳбат», «VIP» тариф режаларида ва «Исталган рақам» акцияси бўйича тариф режаларга уланишда турли йўналишлар бўйича нархлар пасайтирилади.\nТариф режаларидаги ўзгаришлар билан батафсил танишиш учун Ucell сайтига ўтишингиз мумкин.\nЎҚИНГ: Ucell’дан акция: смартфон ё планшет харид қилиб, уч ой бонус олинг!


Қирғизистонда фирибгарларга алданган Шри-Ланка фуқароси касалхонага тушди | ҚИРҒИЗИСТОН ЯНГИЛИКЛАРИ\nҚирғизистонда фирибгарларга алданган Шри-Ланка фуқароси касалхонага тушди\nҚирғизистонда фирибгарлар тузоғига илинган Шри-Ланканинг фуқароси жонлантириш бўлимига тушди. Бу ҳақда Бек @beshtash номли фуқаро твиттерга ёзди.\nУнинг айтишича, шриланкалик беш кишидан иборат гуруҳ билан февраль ойида Бишкекка учиб келган. Фирибгар уларга Канадага виза очтириб бераман деб, умумий 50 минг долларга яқин пулини олиб ғойиб бўлган.\n«Бир танишим иккимиз улар билан [шриланкаликлар] кутилмаганда танишиб қолганмиз, имкони борича ёрдам беряпмиз. Квартира топиб жойлаб, озиқ-овқат олиб берганмиз. Уларнинг номидан милицияга ариза ёзганмиз, бироқ орган ходимлари фирибгарни тополмаяпти», — деб ёзган Бек.\nУ товламачиларга йўлиққан беш жабрланувчининг бири бир ойдан кейин ватанига қайтганини, иккинчиси яқинда учиб кетганини айтиб ўтган. Жабрланган чет элликларнинг бири қанд касаллигидан азият чекади.\n«Стресс сабаб у тўшакдан туролмай қолди, овқат емайди. Бугун эрталаб тез ёрдам чақириб, томчи укол қуйдирдик. Аҳволи ҳозир қониқарли, бироқ бу ҳам вақтинча деб ўйлаяпман. Уларнинг ишонган одами йўқ, ёрдам ҳам келмайди», — деб билдирган Бек.\nУнинг маълумотига қараганда, фирибгар — Покистон фуқароси, «кўп йилдан бери ўлкадан чиқмайди». У Покистондан, Шри-Ланкадан одамларни алдаб, Бишкекка чақириб, Канадага ёки Европага виза қилдириб бераман деб ваъда беради. Келганда пулларини олиб, ўзи ғойиб бўлади.\nЎша куни шриланкалик фуқаро Чуй вилоят касалхонасининг жонлантириш бўлимига ётқизилган. Икки кундан кейин, 12 июнда уйига чиқарилган. Бека исмли фойдаланувчининг айтишича, шриланкаликнинг «буйраги ишламай қолган» .\nУ бўлишган маълумотга Бишкек шаҳар ИИББнинг матбуот котиби Улан Жумаков муносабат билдирган. Жумаков маълумот Бишкекнинг Октябрь туман ИИБнинг раҳбариятига хабар қилинганини ёзган.\nБизнинг таҳририят Шри-Ланка республикасининг консуллиги билан боғланишга ҳаракат қилди, бироқ дипмиссиядан жавоб олишнинг имкони бўлмаган.\nАввалги мақолаБишкек — Ўш йўлида икки автомобил тўқнашиб, олти киши ҳалок бўлди\nНавбатдаги мақолаТуркияда ўтувчи Жаҳон кўчманлар ўйинлари коронавирус сабаб жилдирилди — 2022-йили ўтади


Ўзбекистон газнинг экспорт баҳосини кўтарди\nФеруза Ўзбекистон экспортга жўнатилаётган табиий газ баҳосини оширди. “Ўзтрансгаз” компанияси бу ҳолни жаҳон бозорида нарх-навонинг ўсиши билан изоҳламоқда ва бунга сиёсий тус бермаслик кераклигини таъкидлаяпти.\nЭкспортга жўнатилаётган табиий газ баҳоси 2006 йил 1 январдан бошлаб ҳозирги 42 доллардан 55 долларгача кўтарилади.\nЎзбекистондаги нефть ва газ соҳаси монополисти “Ўзбекнефтгаз” компанияси ахборот-таҳлил маркази эксперти Собир Турдиев бу ўзгаришга сиёсий тус бермаслик кераклигини, яқинда Ўзбекистон Қирғизистонга газ етказиб беришни тўхтатгани тўғрисидаги хабарлар ҳам “ўринсиз ва асоссиз” бўлганини таъкидлади.\nИқтисодчи Иброҳим Ҳакимовнинг фикрича ҳам ўзбек газининг экспорт нархи кўтарилиши асл иқтисодий сабабларгагина боғлиқ. Унинг бу фикрини сиёсатшунос Тошпўлат Йўлдошев ҳам қўллаб-қувватлади.\n“Ўзбекистон ўз иқтисодий муаммоларини ҳал қилиш учун экспортга жўнатиладиган газ баҳосини оширишга ҳақли. Бунга жаҳон бозоридаги вазият ҳам имкон беради”, деди Т.Йўлдошев.\nЖамиятшунос Комрон Алиев газ нархи ошишида иқтисодий сабаблардан ташқари сиёсий омиллар ҳам бўлиши мумкинлигини тахмин қилди. Унинг сўзларига қараганда, ҳозир Ўзбекистоннинг иқтисодий аҳволини яхши деб бўлмайди. Ғарб давлатлари томонидан берилаётган молиявий ёрдамлар ҳам тўхтатиляпти. Ҳозир Ўзбекистонни қўллаб-қувватлаётган Россия эса молиявий кўмак кўрсатишга шошилаётгани йўқ.\nМаълумотларга кўра, “Ўзтрансгаз”нинг айни қарорга келишига табиий газ қазиб олиш, уни қайта ишлаш ва ташиш харажатлари кескин ошгани сабаб бўлган. Масалан, сўнгги вақтларда металл қувурлар нархи 30-40 фоиз кўтарилган ва ҳозир унинг бир тоннаси 1100-1200 доллар туради. Бунинг устига, жаҳон бозорида энергия манбалари баҳоси ҳам қимматлаб боряпти. Бундай шароитда Ўзбекистон нарх-навони бирдек ушлаб қола олмайди.


«Оңтүстік-цирк” “Келажак энергияси” мавзуида шоу уюштирди\nЭКСПО-2017 халқаро ихтисослаштирилган кўргазмасининг очилиши муносабати билан, “Оңтүстік-Цирк” корхонаси Шимкент шаҳридаги “Хаёлот олами” хиёбонида “Келажак энергияси” мавзуида шоу дастури ташкил этди.\nТадбирда вилоят маданият бошқармасига қарашли “Оңтүстік-Цирк” эстрада жаз оркестри ва артистлари ўз санъатларини намойиш этдилар. Икки қисмдан иборат ўзгача лойиҳа доирасида циркнинг “ХБЭНД” эстрада жаз оркестри жўрлигида маҳаллий ҳамда хорижнинг таниқли замонавий асарлари жонли овозда ижро этилди. “Оңтүстік-Цирк” эстрада жаз оркестрининг бош дирижёри, халқаро жаз фестивалларининг лауреати – Серик Ўтегеновдир. Касбий созандалардан иборат оркестр жамоасининг концерти томошабинлар қалбидан жой олди.\nЭКСПО-2017 кўргазмасининг очилиши муносабати билан ўтказилган жонли овоздаги концертда қозоқ эстрадасининг маэстроси, созанда Қозоғистон Республикасида хизмат кўрсатган арбоб, дирижёр Нурлан Байгўзов иштирок этди.\nБундан ташқари томошабинга “Оңтүстік-Цирк” артистларининг “РЕД-ШОУ” лойиҳаси доирасида “Келажак энергияси” замонавий чироқлар эффекти ҳам намойиш этилди. “Келажак энергияси” номли ЭКСПОнинг рамзи қуёш қуввати, сув қуввати ва ер қуввати деган учта унсурдан иборат бўлганлиги сабабли циркнинг фаер-шоу, ёруғ-шоу ва акробатлари ҳамда шоу балет артистлари юқорида кўрсатилган кўринишларни ифодалашди.\nСаодат ШАРИФБОЕВА, 2017-06-15, 11:08 257


Хатирчи туманидаги мактабларнинг бирида ўқитувчи сифатида фаолият юритувчи А.К. туман ИИБга ариза орқали мурожаат этди. Аризада тумандаги мактабларнинг бирида директор лавозимида ишловчи О.У. хизмат мавқеидан фойдалиб, А.К.нинг турмуш ўртоғи А.Ф.ни ўзи фаолият олиб бораётган мактабга кадр-менежмент вазифасига ишга жойлаштиришни ваъда бериб, эвазига ундан 1200000 сўм пул талаб қилгани баён этилган эди. Ушбу ариза юзасидан Навоий вилояти ИИБ ЖҚБ томонидан тегишли идораларнинг ходимлари билан ҳамкорликда тадбир ўтказилди. Махсус тадбир чоғида О.У. ўзининг ишхонасида А.К.дан 1200000 сўм пулларни пора тариқасида олаётган вақтида ашёвий далиллар билан қўлга олинди.\nАйни пайтда мазкур ҳолат юзасидан О.У.га нисбатан Ўзбекистон Республикаси Жиноят кодексининг 210-моддаси 2-қисми билан жиноят иши қўзғатилган. Кўзини ҳирс пардаси қоплаган, устоз дея аталмиш улуғ номга доғ тушираётган бундай кимсаларнинг жамиятда учраб тургани кишини афсуслантиради.


@navoiymahallaboshqarma - Channel statistics Маҳалла Сиз билан! Уйда қолинг!. Telegram Analytics\n@navoiymahallaboshqarma Like 0\nNavoiy viloyati Mahalla va oilani qo'llab-quvvatlash boshqarmasining Telegramdagi rasmiy sahifasi.\n31 Jul 2020, 14:02\nАзиз Асланович Сувонов\n6 May 2020, 09:48\nChannels quoted by @navoiymahallaboshqarma\n4 Sep 2020, 13:36\nBehzod Savurov/Rasmiy kanal\n23 Jul 2020, 14:43\nMahalla va oilani qo'llab - quvvatlash vazirligi 🇺🇿\n19 Jul 2020, 12:44\nXolis nazar | Расмий канал\n13 Jul 2020, 12:59\n7 Jul 2020, 15:22\n8 May 2020, 09:24\n6 May 2020, 09:47\nМаҳалла Сиз билан! Уйда қолинг! 4 Sep 2020, 13:36\nForwarded from: Азиз Асланович Сувонов\nНАВОИЙ ВИЛОЯТИДА ФАОЛИЯТ ЮРИТАЁТГАН ЭНГ ФАОЛ ХАЛҚ ВАКИЛЛАРИ КИМ?\nБугунги кунда Навоий вилоятида 6 нафар Олий Мажлис Cенати аъзоси ҳамда Халқ депутатлари вилоят Кенгашида 60 нафар, шаҳар-туман кенгашларида эса 265 нафар депутат иш олиб бормоқда. Қайд этиш керак, Навоий вилояти республика миқёсида маҳаллий кенгашларга энг кўп аёл депутатлар сайланган ҳудуд саналади. Бу кўрсаткич 38,2 фоиздан иборат. Сиз бир қатор халқ вакилларининг интернет тармоғидаги қуйидаги ижтимоий саҳифалари орқали улар олиб бораётган саъй-ҳаркатлар билан танишиб боришингиз мумкин.\n✍Олий Мажлис Сенати аъзоси, "Зарафшон голден гроуп" компанияси раҳбари, сенатор Улуғбек Файзиев Телеграм канали👇\n✍Халқ депутатлари Навоий вилояти Кенгаши депутати, карманалик ташаббускор тадбиркор Азиз Сувонов Телеграм канали👇\n✍Халқ депутатлари Навоий шаҳар Кенгаши депутати, “Абдуқодир орзуси” экспорт-импорт компанияси раҳбари Сардор Ғаффоров\n✍Халқ депутатлари Кармана туман Кенгаши депутати, туман Маънавий ва маърифат бўлими раҳбари Беҳзод Савуров Телеграм канали👇 @behzod_savurov_official\nМаҳалла Сиз билан! Уйда қолинг! 28 Aug 2020, 16:34\n100 НАФАР ХОТИН-ҚИЗ ИШЛИ БЎЛДИ\nНавбатдаги манзил – Ғойибон маҳалласида фаолият бошлаган янги текстиль. “Ишчи кийим таъминот” ИЧККга қарашли “Қизилтепа чеварлари” текстилида мамлакатимизда бандлиги таъминланишида алоҳида урғу берилаётган ёшлар, хотин-қизлар ва камбағал оилалар аъзоларининг 100 нафари чеварликни бошлашди.\nУмумий лойиҳа қиймати 2,5 миллиард сўм (2 млрд сўм банк кредити ва 500 млн сўм тадбиркорнинг ўз маблағлари) бўлган ушбу текстилда тикиладиган кийимлар айни вақтда ички бозорга ва тез фурсатларда экспортга йўналтирилиши режалаштирилмоқда.\nБизни кузатиб боринг👇👇\n“Саховат ва кўмак” жамғармасига келиб тушган маблағлар ҳисобидан пандемия даврида даромад манбаини йўқотган, эҳтиёжманд ва кам таъминланган 14 минг 377 нафар оилага 11 млрд, 265 млн сўмлик ёрдамлар кўрсатилди. Яъни 9 минг 94 та оилага кундалик истеъмол товарлари, 1 минг 635 та оилага дори воситалари, 2 минг 183 та оилага пластика карточкасига ва нақд пулда моддий ёрдамлар кўрсатилган бўлса, 1 минг 465 та оилаларга бошқа турдаги ёрдамлар кўрсатилди. Бундан ташқари, жамғарма ҳисобидан Сирдарё вилоятидаги тошқиндан талофат кўрган фуқароларга 5 млрд. 940 млн. сўмлик ёрдамлар кўрсатилди.\nМаҳалла Сиз билан! Уйда қолинг! 28 Aug 2020, 16:33\nЯНА БИР ТИКУВ ЦЕХИ ИШГА ТУШДИ\nБугун очилган “BETLIS MADANIYAT” корхонасида биринчи босқичда вилоятимизнинг қишлоқ аҳолисидан 360 та аёллар иш билан таъминланади. Лойиҳа тўлиқ қувватга чиқиши билан бу ерда 550 та иш ўринлари ташкил этилади. Келгусида ушбу цехда ишлаб чиқарилган маҳсулотларнинг асосий қисми экспортга йўналтирилиши кўзда тутилмоқда.\nУшбу турдаги лойиҳалар вилоятимизнинг барча ҳудудларида амалга оширилаётган бўлиб, жорий йил якуни билан 24 та тикувчилик цехлари ташкил этилади ва ушбу лойиҳаларда 3249 та янги иш ўринлари ташкил этилади. Кармана туманининг ўзида яна 2 та, Қизилтепа туманида 3 та, Хатирчи туманида 3 та, Навбаҳор туманида 3 та ва бошқа туманларда ҳам янги тикувчилик цехлари ишга туширилади.\nМаҳалла Сиз билан! Уйда қолинг! 11 Aug 2020, 18:05\nЭРТАДАН НАВОИЙ ШАҲРИДАГИ БУЮМ БОЗОРЛАРИ ЎЗ ФАОЛИЯТИНИ БОШЛАЙДИ\nНавоий шаҳар ҳокимлиги Ахборот хизмати Эртадан, яъни жорий йилнинг 12 августидан эътиборан Навоий шаҳридаги буюм бозорлари ва буюм бозорлар атрофидаги йирик савдо нуқталари ўз фаолиятини бошлайди.\nМаҳалла Сиз билан! Уйда қолинг! 3 Aug 2020, 14:53\nНАВОИЙ ШАҲРИДА 400 ЎРИНЛИ ТАҚСИМОТ ПУНКТИ ФАОЛИЯТИНИ БОШЛАДИ\nБугун Навоий шаҳридаги “Ёшлар” спорт мажмуаси биносида 400 ўринли ташхислаш, саралаш, тақсимот пункти фаолиятини бошлади.\nМаҳалла Сиз билан! Уйда қолинг! 30 Jul 2020, 16:46


У Ўзбекистон аудиторлар палатаси аъзоларининг навбатдаги ҳисобот-сайлов умумий йиғилишида қабул қилинди. Унинг ишида Палата, унинг филиаллари вакиллари ҳамда ўқув марказларининг раҳбарлари иштирок этдилар.\nПалата устави янги қабул қилинган, нодавлат нотижорат ташкилотлари фаолиятини тартибга соладиган меъёрий ҳужжатларнинг қоидалари билан уни мувофиқлаштириш зарурати юзага келганлиги муносабати билан ўзгартирилди. Киритилган қўшимчалар Палатанинг алоҳида бўлинмаларини барпо этиш, бошқариш ва тугатиш тартибини, уларнинг ҳуқуқ ва мажбуриятларини тартибга солади.\nЯнги уставга кўра Палатанинг ижро этувчи ва вакиллик органлари ваколатлари бўлинади, вакиллик органи – кузатув кенгашининг ваколатлари кенгайтирилди. Бундан ташқари, устав матнига Палатанинг Халқаро бухгалтерлар федерациясига уюшган аъзо сифатида кириши, шунингдек унинг ички аудиторларни сертификатлаштиришни ташкил этиш билан боғлиқ вазифалари кенгайтирилиши муносабати билан ўзгартиришлар киритилди.\nТафтиш комиссиясининг функцияларига ўзгартиришлар киритилди. Тафтиш комиссиясининг функциясини аудиторлик ташкилоти бажариши мумкинлиги қайд этилди. Ҳисобот даврида Палатанинг хўжалик фаолиятини текширадиган аудиторлик ташкилоти унинг аъзоси бўлиши мумкин эмас. Янгилик аудиторлик ташкилотлари функцияларини хўжалик юритувчи субъектларнинг молия-хўжалик фаолиятини текшириш билан боғлиқ қонун ҳужжатлари даражасида кенгайтириш муносабати билан қабул қилинган. Ушбу чора аудиторлик ташкилоти билан Палата ўртасида мустақиллик принципига риоя этилишини таъминлайди.\nПалата уставига киритилган ўзгартиришлар муносабати билан Ўзбекистон аудиторлар палатасига аъзолик тўғрисида низом бандлари ҳам қайта кўрилди.\nНодавлат нотижорат ташкилотларининг алоҳида бўлинмалари фаолиятини тартибга соладиган қонун ҳужжатларидаги ўзгартиришларга амал қилган ҳолда Палата филиали тўғрисида низом ишлаб чиқилди.\nУмумий йиғилишда кузатув кенгаши аъзолари ва Палата ижро этувчи органининг раҳбари сайланди. Йиғилишда бошқа масалалар ҳам кўрилди.


Исроил аскарлари бир фаластинликни ўлдиргани хабар қилинмоқда\nФаластин расмийларининг маълум қилишича, жума куни Ғазонинг Исроил билан чегараси яқинида яҳудий аскаралари томонидан бир фаластинлик отиб ўлдирилган.\nИсроил армияси матубот хизмати бу хабарни тасдиқлай олмаслиги, лекин жума куни Фаластин томонида “тартибсизликлар” келиб чиққанини айтмоқда. Унинг айтишича, бунга жавобан Исроил аскарлари ҳавога огоҳлантирувчи ўқларни отган.\nҒазодаги шифохона расмийларининг айтишича, чегара олдига жойлаштирилган Исроил аскараларининг ўт очгани оқибатида фаластинлик 10 нафар ўсмир жароҳатланган.\nАгар хабар тасдиғини топса, бу Исроил билан Ҳамас гуруҳи ўртасида сулҳ тузилганидан бери биринчи талафот бўлади. Бир ҳафта давом этган қуролли тўқнашувдан кейин икки томон ўртасида чоршанба куни сулҳ тузилган эди.\nҲамас матбуот вакили Сами Абу Зуҳрий Исроилни ўт очишни тўхтатиш келишувни бузганликда айблади.


Ўзбекистонда яқин уч йил ичида йўловчи транспорти янгиланади - Carzone.Uz\nЎзбекистонда ишлаб чиқарилганига 7 йилдан кўп бўлган автобус ва микроавтобуслардан босқичма-босқич воз кечиш ҳақида қонун лойиҳаси ишлаб чиқарилмоқда. Бу 2030 йилгача мўлжалланган автомобил транспортини ривожлантириш концепциясида кўзда тутилган.\nРеспубликада мавжуд бўлган 4377 йўналишлардан 865 таси (20%) ишламайди. Улардан 422 таси автобус ва 443 тасми йўналишли таксиларга тўғри келади. Бунинг асосий сабаби – автобус ва микроавтобусларнинг етишмаслиги ва транспорт воситаларининг эскирганлигидир.\nМасалан, 2021 йилга қадар қишлоқ жойларда босқичма-босқич 437 та янги автобус йўналишлари очиш режалаштирилмоқда. Бу алоҳида туманларни вилоят марказлари билан боғлашга ёрдам беради.\n2021 йилга қадар босқичма-босқич равишда 2375 та янги автобус ва 5700 та микроавтобуслар сотиб олиш режалаштирилмоқда. Уларнинг аксарияти паст полли, кўп йўловчи сиғдира оладиган ва сиқилган газда ишлайдиган автобуслар бўлади.


Тўйхона ва чойхонадаги қинғирликлар - Zamin.uz\n19:45 / 12.10.2018\nТўйхона ва чойхонадаги қинғирликлар\nОлтиариқ туманида жойлашган тўйхонада МИБ Олтиариқ туман бўлими ходимлари томонидан 26.07.2018 йилда ўтказилган тезкор тадбир давомида тўйхона иш юритувчиси М.Ў. туман газ таъминоти корхонаси рухсатисиз ўзбошимчалик билан яширин равишда табиий газ тармоғига уланиб олиб, 5 дона миллий ўчоқ, 1 дона ПГ 4 газ плитаси, 1 дона иситиш қозонидан қонунга хилоф равишда фойдаланиб келаётганлиги аниқланган.\nФуқаро М.Ў. давлат манфаатларига 22,5 млн. сўм миқдорда моддий зарар етказишда ифодаланган ҳаракатлари билан Ўзбекистон Республикаси ЖКнинг 1852 моддаси 2 моддасида кўрсатилган жиноятни содир этган.\nЖиноят кодексининг 1852 моддаси 6 қисмида биринчи марта жиноят содир қилган шахс, агар у жиноят аниқланган кундан эътиборан ўттиз кунлик муддатда етказилган моддий зарарни қоплаган тақдирда жиноий жавобгарликдан озод қилиниши белгиланган.\nҚонун талаби М.Ў.га тушунтирилди ва у 22,5 млн. сўмлик давлатга етказилган моддий зарар ўрнини тўлиқ қоплаб берди.\nШунга кўра, унга нисбатан тўпланган ҳужжатлар юзасидан 07.09.2018 йилда ЖПКнинг 84 моддаси 1 қисми 8 бандига асосан жиноят иши қўзғатишни рад қилиш ҳақида қарор қабул қилинди.\nОлтиариқдаги чойхоналарнинг бирида ўтказилган тадбирда фуқаро И.У. чойхонадаги 14 дона милий ўчоқлар ва 1 дона чой қайнатиш бокини газ тармоғига ўзбошимчалик билан қандай рухсатсиз яширин равишда уланиб олган. И.У. давлатга 28,0 млн. сўмлик моддий зарар етказган.\nҚонунда белгиланган имконият унга тушунтирилгач, 28,0 млн. сўм миқдордаги моддий зарар ўрнини тўлиқ қоплаганлиги сабабли тўпланган ҳужжатлар юзасидан 22.09.2018 йилда ЖПКнинг 84 моддаси 1 қисми 8 бандига асосан жиноят иши қўзғатишни рад қилиш ҳақида қарор қабул қилинди.\nЮртимизда тадбиркорлар учун яратилаётган имконият уларнинг энергия ресурсларини талон-торож қилишга асос бўлмайди. «Замин» янгиликларини «Вконтакти»да кузатиб боринг\n20-03-2020, 21:57, Ўзбекистон\nТошкентдаги парфюмерия дўконларининг биридан 33 млн сўмлик мол-мулк ўғирланди\n4-11-2017, 18:02, Ўзбекистон\n15-03-2017, 07:55, Ўзбекистон\n11-10-2016, 17:14, Ўзбекистон\n25-09-2016, 18:44, Ўзбекистон


ЎзА - “Ёшлар поезди” Қорақалпоғистонга келди\n18.09.2017 20:18 Чоп этиш версияси\nВатанимиз мустақиллигининг 26 йиллиги муносабати билан “Фидойинг бўлгаймиз сени, Ўзбекистон!" шиори остида ташкил этилган “Ёшлар поезди” Нукус шаҳрига келди.\nМеҳмонларни Нукус темир йўл вокзалида кенг жамоатчилик вакиллари кутиб олди. Қорақалпоғистон Республикасининг шаҳар ва қишлоқларида, олис овулларида уч кун давом этадиган тарғибот тадбирларида ёш олимлар, шоир-ёзувчилар, кино ва театр актёрлари, таниқли спортчилар, тадбиркорлар, эстрада хонандалари, Ўзбекистон ёшлар иттифоқи фаоллари ёшлар билан учрашиб, мулоқотда бўлади.\nТадбирлар Нукус шаҳридаги “Ёшлар маркази”да матбуот анжумани билан бошланди. Унда “Ёшлар поезди” тарғибот акциясини ўтказишдан асосий мақсад мамлакатимизда ҳукм сураётган тинчлик-осойишталикни асраб-авайлаш, ёшларда жамиятимизда рўй бераётган ўзгариш ва янгиланишларга, ижтимоий-сиёсий ва иқтисодий жараёнларга дахлдорлик туйғусини юксалтириш, уларни турли ёт ғоя ва иллатлардан асраш, йигит-қизларни тадбиркорлик фаолиятига кенг жалб этишдан иборат экани таъкидланди.\n– Тарғибот тадбирларини таълим муассасалари, маҳаллалар, маданият ва аҳоли дам олиш марказлари, ҳарбий қисмларда ташкил этиш режалаштирилган, – дейди Ўзбекистон ёшлар иттифоқи Қорақалпоғистон Республикаси кенгаши раиси О.Дониёров. – Акция доирасида Хўжайли туманидаги 1-болалар Мурувват уйида ҳам хайрия тадбири ўтказилади.\n“Ёшлар поезди” таркибида келган ёш олим, гид-экскурсовод, фотосуратчи, блогер ва журналистлардан иборат илмий экспедициянинг 25 аъзоси Мўйноқ туманига жўнаб кетди. “Тараққиёт стратегияси” маркази ва Ўзбекистон ёшлар иттифоқи ҳамкорлигида ташкил этилган ушбу илмий экспедиция аъзолари уч кун давомида Оролбўйи ҳудудида истиқомат қилиб, ҳақиқий ҳолат билан танишади.


Россия президенти Владимир Путин G20 раҳбарлари саммитида, 30 ноябрь куни Аргентинанинг Буэнос-Айрес шаҳрида олинган сурат. (Людовик Марин/AFP)\nМОСКВА – Россия 60 кун ичида шартномага зид бўлган ракеталарни йўқ қилмас экан, АҚШ совуқ уруш даврининг энг йирик битимларидан бўлган Ўрта ва қисқа масофага учувчи ракеталар шартномасидан чиқишини айтиб таҳдид қилгач, барчанинг эътибори Москвага қадалди.\nМосква қуролланиш мусобақасини бошлаб юборган тизимини тўхтатмас экан, Вашингтон 1987 йилда имзоланган Қисқа ва ўрта масофага учувчи ракеталар (INF) шартномасидан воз кечади, деди давлат бош котиби Майк Помпео.\n«Россия шартномани жиддий равишда бузди»\n«АҚШ Россиянинг шартномани қўпол равишда бузаётганини эълон қилмоқда, агар Россия 60 кун ичида битим талабларини бажармайдиган бўлса, биз ҳам ўз жавобгарлигимиздан воз кечамиз», деди Помпео сешанба (4 декабрь) куни НАТОга аъзо давлатлар ташқи ишлар вазирлари билан бўлган суҳбатдан сўнг.\n«Россиянинг ҳатти-ҳаракатлари Америка, унинг иттифоқчилари ва ҳамкорларининг миллий хавфсизлигига жиддий путур етказмоқда», деди у. «Қўшма Штатларнинг Россия қонунбузарлигига жавоб қайтариш имконини чекловчи шартномада қолишидан ҳеч қандай маъно йўқ.»\nРоссия аскарлари «Искандер-М» баллистик ракетасини учиришга тайёрланмоқда, сурат май ойида Астраханда олинган. Қисқа ва ўрта масофага учувчи ракеталар (INF) шартномасига зид келувчи SSC-8 номи билан танилган 9М729 ракетаси «Искандер»га ўхшаш эканлиги гумон қилинади. (Россия мудофаа вазирлиги)\n«Глобал қуролланиш назоратининг пойдевори ҳисобланган битимни сақлаб қолиш энди «Россиянинг қўлида» деди НАТО.\nҚўшма Штатлар ва унинг НАТОдаги иттифоқчиларига кўра, Россиянинг SSC-8 номи билан танилган 9М729 тизими INF шартномасига зид. Битим ердан 500 дан 5500 километр масофагача уча оладиган ракеталарни тақиқлайди.\nРоссиянинг ядровий салоҳиятга эга қанотли ракеталарини аниқлаш қийин, улар ҳеч қандай огоҳлантиришларсиз Европа шаҳарларига етиб бориши ва бу билан қитъадаги мувозанатни кескин ўзгартириб юбориши мумкин, деб хабар беради НАТО.\nНАТО бош котиби Йенс Столтенбергнинг сўзларига кўра, Россияда битим шартларини бажаришга сўнгги имконият қолган бўлса-да, «дунё шартномасиз вазиятга тайёргарлик кўриши лозим».\nАҚШнинг собиқ президенти Рональд Рейган ва Совет Иттифоқининг охирги раҳбари Михаил Горбачев томонидан имзоланган INF шартномаси маълум бир тоифадаги қуролларни йўқ қилишга қаратилган илк ҳужжат бўлган.\n«Бу ҳақиқатда ҳам қурол назоратининг энг аъло мисоли бўлган ва унинг тўхтатилиши катта йўқотиш бўлади», деди Столтенберг.\n«Биз INF шартномасининг тугатилишига гувоҳ бўлишимиз мумкинлигидан афсусдаман, аммо бир вақтнинг ўзида бундан бошқа чорамиз ҳам йўқ.»\nШартномани сақлаб қолиш «Россиянинг қўлида»\nАгар Россия белгиланган 60 кун ичида битим шартларига риоя қилишга қайтмаса, Қўшма Штатлар INF шартномасидан расмий равишда чиқиш учун белгиланган 6 ойлик жараёнини бошлаб юборади.\nУнгача эса Қўшма Штатлар битимга зид бўлган «ҳеч қандай тизимни синамайди, ишлаб чиқармайди ва қўлламайди», деди Помпео.\nАммо, Қўшма Штатларда «бундай муҳим ҳарбий имкониятни рақобатдош кучларга топширишга» ҳеч қандай сабаб йўқ, деди у.\nЎтган 5 йил ичида Вашингтон камида 30 маротаба Россиянинг олий даражадаги раҳбариятига SSC-8 борасидаги хавотирларини етказган, аммо бунга жавобан фақат раддиялар, ноаниқликлар ва қарши даъволарни эшитган холос, деди Помпео.\nАҚШ давлат департаментининг сешанба кунги баёнотга кўра, у «Россиянинг мазкур масалани ҳал қилиши учун Москвага етарлича маълумот берган».\nМаълумотда ракетанинг синов тарихи, ракета ва уни учириш мосламасини ишлаб чиқиш ва яратишда иштирок этган компания номлари каби тафсилотлар мавжуд, деб хабар берган АҚШ давлат департаменти.\nНАТО иттифоқчилари Қўшма Штатларнинг позицияси қўллаб-қувватладилар ва қўшма баёнотда «INF шартномасини сақлаб қолиш энди Россиянинг қўлида», деб баён қилдилар.\n«Иттифоқчилар Қўшма Штатлар ва бошқа тарафлар риоя қиладиган, Россия эса унга қарши борадиган шартноманинг барқарор эмаслигини таъкидламоқдалар», дейилади баёнотда.\nФранция ташқи ишлар вазири Жан-Ив Ле Дрианнинг таъкидлашича, давлатлар «қатъий ва биргаликда ҳаракат қилишлари керак», агар шартнома тўхтатилса, жавобгарлик Москва зиммасида бўлиши ҳақида огоҳлантиришлари лозим.\n«INF шартномаси 30 йилдирки, Европа ҳудудида тинчлик ва хавфсизлик кафолати бўлиб хизмат қилиб келган», деди ЕИ бош дипломати Федерика Могерини чоршанба (5 декабрь) куни НАТО давлатлари ташқи ишлар вазирлари билан музокара ўтказиш учун келган вақтида.\n«У тўлиқ амалга киритилиши лозим. Шу сабабдан ҳам, умид қиламанки, томонлар шартномани сақлаб қолиш ва унинг бажарилишини тўла таъминлаш учун вақтдан оқилона фойдаланадилар. Биз, албатта, бунга ўз ҳиссамизни қўшишга ҳаракат қиламиз», деди у.\nМосква даъволарни рад этмоқда ва айбни бошқаларга юкламоқда\n«Москванинг INF шартномасига амал қилмаганини кўрсатувчи яққол далиллар ва халқаро ҳамжамиятнинг огоҳлантиришларига қарамай, Россия ўз мажбуриятларидан бўйин товлашда давом этмоқда.\n«Асоссиз айбловлар яна такрорланмоқда», деди чоршанба куни Россия ТИВ вакили Мария Захарова.\n«Американинг бу позициясини қўллаб-қувватловчи ҳеч қандай исбот тақдим этилмади», деди у 27 ноябр куни Нидерландия томонидан келтирилган аниқ далилларга қарамай.\nЎз навбатида Кремль матбуот котиби Дмитрий Песков бошқа тарафни айбдор қилишга уриниб, фактлар «АҚШнинг шартномадан чиқиш сабабини яшириш мақсадида» бузиб кўрсатилганини иддао қилди.\nРоссия президенти Владимир Путин АҚШнинг INF шартномасидан чиқиш режасини «пухта ўйланмаган» деб атар экан, айбни қарши тараф зиммасига юклади ва Москва ҳам Вашингтоннинг йўлидан бориши ҳақида огоҳлантирди, деб хабар беради Озод Европа/Озодлик радиоси.\n«Бунга қандай жавоб берамиз? Жавоби оддий: биз ҳам худди шу ишни қиламиз», деди у.\nПутин ядровий хавфсизликка нисбатан ўзининг ҳазиломуз муносабатини яшириб ўтирмади.\n18 октябрь куни Путин ядро уруши юз берган тақдирда «Биз агрессия қурбонлари, жафокашлар сифатида жаннатга тушамиз, улар (тажовузкорлар) эса тавба қилишга ҳам улгурмай шунчаки ўлиб кетадилар», деб ҳазиллашган эди.\nРуслар доим ҳақ\nПутин тўғри айтган.\nНАТОни тарқатиб юбориш керак! Европадан НАТОнинг барча қўшинлари ва базаларию қуролларини олиб ташлаш керак! Шунда ҳаммаёқ тинч бўлади!\nМосквада ҳеч қандай имконият қолмади. Ҳарбий жиноятлар ва геноцидлар учун жавоб беришга тўғри келади.\nКим гапирса ҳам америкослар гапирмагани маъқул эди. Буларни эшитиш, ўқиш кўнгилни оздиради\nАмерикослар дўзахий махлуқлардир! Ҳамма жойга бурунларини тиқишади. Улар «алоҳида» миллат! Қолганлар эса одам эмас! Мана шу уларнинг сиёсати!\nРоссиянинг ўзининг сўнгги имкониятини бой бериб бўлган, Қримни ўзининг ҳаққоний эгаси бўлган Украинага узр сўраб қайтариш керак эди. Бу иш вақтида амалга ошмади, энди эса нимадир қилиш учун кеч бўлди.\nКиримга хич ким айтгани йук бизга кушилгин дип узи шуни хохлади украина химоя килолмади\nНАТОда даф бўлиш учун сўнгги имконият бор. Тириклигида...\nПукиндан ниманиям кутиш мумкин. Ўз кибри ва ўтган «Россия империяси қудрати» ҳақидаги ҳаваслари билан давлатни батамом йўқ қилади. Бутун дунё билан (Украина, Сурия, Ливия, МАР ва яна Худо билади қаерларда) уруш-уруш ўйнамасдан, Узоқ шарқ ва Сибирнинг ривожланишига сармоя киритгани маъқул эди. Бир нарсани ҳеч тушунгиси келмайди: БАРЧА ИМПEРИЯЛАР БИР КУН КEЛИБ ҚУЛАЙДИ!! Британия империяси қандай эди, ҳозир қайда? Ёки Темур, Бобур, Чингизхон, Византия, Рум, Искандар империялари қаерда... Ўтмиш эмас, бугунги кун билан яшаш керак.\nРоссиясиз дунё керак эмас бўлса, дунёга «б у ю к изтиробларсиз» Россия-Рутиния керак эмас.


АЗИЗА НИЗОМОВАНИНГ ИЛК АЛЬБОМ ТАҚДИМОТИДАН! СOVER! LIVE, БАРЧАСИ ҲАҚИДА БАТАФСИЛ+ВИДЕО! 30.04.2017 22:19\nХонанда Азиза Низомованинг 29 апрель куни Next да жойлашган Discovery мусиқий магазини филиалида илк Мр3 альбоми, Aziza Cover Album нинг тақдимоти бўлиб ўтди.\nТақдимотда унинг дўстлари, мухлисларидан ташқари, ОАВ вакиллари ҳам иштирок этишди.\nТақдимот давомида Азиза Низомова барчага миннатдорчилик билдириб, сўнг мусиқий альбомдаги бир неча қўшиқларни жонли ижрода куйлаб берди!\nШундан сўнг, томошабинлар талаблари билан куйлашга ўтди!\nУ талабларга биноан концертига саноқли кунлар қолган Шахзодани қўллаб-қувватлаш мақсадида, унинг фан-клуби аъзолари талабларига кўра, “Тўрт қадам” қўшиғини, шунингдек, бошқа сўралган бир қатор қўшиқларни ҳам жонли ижрода куйлаб берди!\nБу мусиқий альбом Cover, яъни, унда бошқа хонандалар ижросидаги хит қўшиқларни Азиза Низомова талқинидаги вариантларини тинглаш мумкин.\nБулар: Шохруххоннинг “Қарамаса қарамасин”, “Шахзода”нинг “Тўрт қадам”, Кумуш Раззоқованинг “Ёмғир”, “Болалар” гуруҳининг “Алвидо” ва бошқа бир қатор машҳур қўшиқлардир.\nШунингдек, альбомдан бонус сифатида Азиза Низомованинг 3 та янги муаллифлик қўшиқлари ҳам жой олган. Булар: «Севгимиз», “Бекат” ва «С’est la vie». Бу мусиқий альбомни Discovery магазинларидан харид қилиш мумкин.\nАзиза Низомовани биз нафақат яккахон хонанда, балки бэк-вокалда иккинчи овоз сифатида ҳам биламиз. Жуда кўплаб хонандаларнинг қўшиқларида ҳам, унинг овозини иккинчи овоз сифатида жўр бўлганлигини тинглаганмиз. У энди ҳам бэк-вокални давом эттирадими, ёки асосий урғу фақат хонандаликками? Умуман, илк альбомнинг яратилиши ҳақида, хонанданинг ўзи билан қисқача суҳбатлашдик.\nАзиза Низомова: - Бу менинг биринчи мусиқий альбомим! Бу альбом устида кўп иш олиб борилди. Бу Cover Альбомга 15 та қўшиқ киритилган. Cover ҳозир бутун жаҳонда жуда ҳам машҳур йўналиш! Хит тароналарни санъаткор ўз талқинида куйлашидир. Ўзбекистонда бу йўналиш ривожланмаганлиги учун ҳам, шундай йўналишда куйлаб кўрдим. Умид қиламанки, тингловчиларга манзур бўлади ва яхши баҳо беришади! Албатта, ўзимнинг муаллифлик қўшиқларим ҳам кўп ва улардан 3 таси бонус сифатида мазкур альбомдан ҳам жой олган. Ҳозирда Лола Эгамбердиева (Хонанда Лоланинг собиқ администратори) билан ижодий ҳамкорликда ишлаяпмиз. У менинг директорим ва администраторим. Бундан жуда ҳам хурсандман!\n-Яккахон хонанда сифатидаги фаолиятингиз ва бэк-вокал, уйғунлаштириш қийин эмасми? Эндиликда, асосан яккахон хонандаликка урғу қаратгач, бундан сўнг, бэк-вокалда иккинчи овоз сифатида куйлайсизми?\n- Мен ҳозир ҳам кўп бэк-вокалда куйлайман. Ҳозир ҳам кўп чақиришади, мен бу ишни ташлаганим йўқ, бу ўзимга ёқади. Яккахон хонанда сифатидаги фаолиятимга ҳам кўп бўлган, лекин биринчи альбомимни энди чиқардим. Чунки, бу альбомдаги қўшиқларга барча мусиқа созлари жонли равишда чалинган, ҳаммаси жонли бўлганлиги учун ҳам, кўпроқ вақт кетди. Тез орада иккинчи мусиқий альбомимни ҳам чиқариш ҳаракатидамиз. У Техно йўналишда бўлади! Жуда машҳур DJ лар билан биргаликда ишланяпти.\n- Ўзбек, рус, инглиз ва яна қайси тилларда куйлай оласиз?\n- Мақтаниш эмасу, лекин жуда кўп тилларда куйлай оламан, француз, италян, испан ва яна бошқа тилларда. Бу тилларни мукаммал билмайман, аммо қўшиқлар орқали ҳам жуда кўп тилни ўрганиш мумкин.\n- Альбомдаги қўшиқлардан ўзингизни кўнглингизга энг яқини қайси бўлди?\n- Тўғрисини айтсам, Шохруххоннинг “Қарамаса қарамасин” қўшиғи ўзимга жуда ҳам маъқул бўлди ва уни ўз талқинимда куйлаганман. Ҳар бир санъаткорнинг албатта ўз тингловчилари бўлади. Мен ҳам умид қиламанки, менинг қўшиқларим ҳам, ўз тингловчиларини топади. Ҳамма соғ бўлсин, ҳаммага омад тилайман ва яхши мусиқа тинглашда давом этинг!\nШахзоданинг "Тўрт қадам" қўшиғи Азиза Низомова талқинида!\nАльбом тақдимотидан 1\nАльбом тақдимотидан 2


Жаҳонгир Ортиқхўжаев уч йил ичида Тошкент иқтисодиёти 2 бараварга ўсгани ҳақида айтди, бироқ аслида ундай эмас — Sof.uz\nЖАҲОН 180,477,133 165,177,003 3,909,661\nЎЗБЕКИСТОН 107,708 103,472 723\nЖаҳонгир Ортиқхўжаев уч йил ичида Тошкент иқтисодиёти 2 бараварга ўсгани ҳақида айтди, бироқ аслида ундай эмас\n5.06 08:39 260 Жамият\nТошкент шаҳар ҳокими Жаҳонгир Ортиқхўжаев 2 июнь куни Американинг Crow Holdings компанияси вакиллари билан учрашди, деб хабар берди пойтахт ҳокимлиги матбуот хизматига таяниб «Gazeta.uz».\nҲоким меҳмонларга сўнгги уч йил ичида Тошкент иқтисодиёти икки баравар ўсганлигини айтди (Жаҳонгир Ортиқхўжаев шаҳарни 2018 йил апрелидан бери бошқариб келмоқда). Унга кўра, худди шу даврдаги қурилиш кўлами ўтган 70 йил ичида қилинган иш ҳажмига тенг (нашр этилганидан бир мунча вақт ўтгач, ушбу изоҳ хабардан олиб ташланди).\nҲокимнинг сўзларига кўра, сўнгги уч йил ичида пойтахтда 22 та ерусти ва 4 та ерости метро бекатлари қурилган.\n«Шунингдек, у хизмат кўрсатиш соҳасида таълим, тиббиёт, спорт ва гастрономик туризмни ривожлантириш бўйича ишлар олиб борилаётганини, шунда шаҳар сайёҳлар учун энг қулай ва жозибали бўлиб қолишини айтди», – дейилади хабарда.\nДавлат статистика қўмитаси маълумотларига кўра, аслида, Тошкент шаҳрининг ялпи ҳудудий маҳсулоти 2018 йилда 64,5 триллион сўмни ташкил этган (ўсиш – 11,1 фоиз), 2019 йилда 86,1 триллион сўм (ўсиш 8,4 фоиз), 2020 йилда эса 97,5 триллион сўм (ўсиш 1,8 фоиз). Уч йил давомида ЯҲМнинг ўсиш суръати 22,6 фоизни ташкил этди (111,9 * 108,8 * 101,5 / 10000 – Давлат статистика қўмитасининг формуласи).\nЯлпи ҳудудий маҳсулот (ЯҲМ) – бу минтақа ривожланишининг умумлаштирилган кўрсаткичидир. ЯИМ – бу иқтисодий мазмуни бўйича ЯИМ билан бир хил кўрсаткичдир, яъни у маълум бир минтақанинг резидентлари бўлган иқтисодий бирликлар томонидан ишлаб чиқарилган маҳсулот ва хизматларнинг нархини акс эттиради.\nБундан ташқари, Spot маълумотларига кўра, Тошкент мамлакатдаги энг кўп қурилиш ташкилотларига эга ҳудуд. Унда 8339 қурилиш ташкилот мавжуд. Бу борада Фарғона вилояти иккинчи ўринда (3385), Қашқадарё вилояти учинчи ўринда (3376).\nБухорода меҳмон мезбонни ўлдириб қўйди\n22.06 08:28 2137\nБош прокурор танқидий руҳда йиғилиш ўтказди\n22.06 12:40 1171\nТошкент ҳокимлиги хонанда Санжайга лавозим таклиф қилди\n22.06 21:43 1133\n“Флешкани ютиб юборган” ҳокимлик вакилини ҳақорат қилганлар қамалди\n23.06 08:23 1068\n23.06 08:20 984\n“Шаҳидлар хотираси” мажмуасидаги қурилишга қанча пул сарфланиши маълум бўлди\n19:46 3 Ўзбекистон\nЎзбекистонлик спортчи 4 йилга дисквалификация қилинди\n19:42 1 Спорт\nҚозоғистонда коронавирусга қарши мажбурий эмланишдан бош тортганларга жарима солинади\n19:38 2 Жаҳон\n«Дастлабки лаборатория текширув натижалари ушбу тахминни катта эҳтимол билан тасдиқламоқда». Отабеков Ўзбекистонда коронавируснинг «ҳиндча» штамми аниқлангани ҳақида\nБугун, 18:49 68 Тиббиёт\nБугун, 18:41 221 Ўзбекистон\nЎзбек-хитой вакцинаси коронавируснинг “ҳинд” штаммига қарши таъсир қиладими?\nБугун, 16:47 156 Тиббиёт